Kaozeadenn Implijer:CTanguy~brwiki - Wikipedia\nMerci de lire Wikipedia:An ti-chopin et de donner ton avis. R 01:35, 19 Oct 2004 (UTC)\n2 An à\n3 Wikipedia "mod peisant"\n4 Doare envel Departmantoù Frañs (votadeg)\n6 Kemenn votadeg\n7 E ser an dilennadeg\n8 E ser doareoù Bianchi-Bihan\n8.1 E ser va stankadennoù\n8.2 E ser an dilennadeg\n9 Your account will be renamed\nUser Interface[kemmañ ar vammenn]\nHi Christian and apologies in advance for using English,\nhave you considered translating the user interface? Special:Allmessages\nBest, Mark (Node ue 22:40, 22 Nov 2004 (UTC))\nYes... It seems a lot of work. (And you need some kind of sysop privilege.) I already translated Mozilla in breton, ... but/so at this time I think I will prefer working on the vocabulary of music. More interesting.\nAnd thanks for the image, by the way. CTanguy 00:24, 23 Nov 2004 (UTC)\nAhh... speaking of sysop privelages, you should probably apply for them since this Wikipedia is still small, you will be able to work more freely (that way, you can delete pages, block spammers, protect pages, unprotect pages, etc.)\nAnd you're welcome for the logo :)\nMark (Node ue 01:17, 23 Nov 2004 (UTC))\nI translated zh-min-nan:. Yeah, it's a bit of work. But not as much as Mozilla :) I started by translating navigation, search, and toolbox. It was important because not all of our editors know English. Anyway, it's your collective decision. A-giâu 07:14, 23 Nov 2004 (UTC)\nSalut, je ne parle pas brezhoneg très bien ou le même français très bon, mais j'ai une question.\nPourquoi utilisons-nous ici orthographes en plus de peurunvan? Comme cet exemple ci-dessous indiquera, presque que toutes utilise peurunvan. Toutes les organisations officielles ou quasi-officielles l'utilisent aussi peurunvan.\nrecherche Google pour "siañsoù" (etomolojik) recherche Google pour "siañsow" (?) recherche Google pour "skiantoù" (peurunvan)\nAinsi, je pense que nous devrions convertir tout le contenu non-peurunvan en peurunvan.\nAn à[kemmañ ar vammenn]\nMoien vefe dit displegañ din war pe-sort komsioù vez laked an "à" ha da berag vefe daw lakad anehoñ. Kaved 'm eus dre lenn da bennadoù la vez laked anehoñ war komsioù sort-mañ :\nMa ; mà\nNa ; nà\nA ; à\nMatrese so komsioù all med an dra-he n'ouzon ked, plij a rafe din goûd hirroc'h un tamm bihan war-fed kement-se\nPe'tramant 'm eus plijadur bras o lenn ar pennadoù bed skrived ganez, brezhoneg gwir so ganes. Plij a rafe din kôjeal à-vouezh vew ganez ma vefe moien d'en om weled. Kroged on g'ar brezhoneg pemp ploaz so hag à-wechoù m'bez poan da lâred traow difetis en ur brezhoneg eün pe komprenabl ha n'ew ked torr-penn. Me n'on ked nec'hed da vezañ reizhed ga' tud eveldout-te pugur plij kals din diskiñ traow newez bemdez-doue. Peurlïessañ vez klasked ganin tostaad ar muiañ possubl deus brezhoneg an dud, med ewid traow so vez stèrd ken-ha-ken.\nMatrese vi interessed g'an dra-he, embanned vo 'benn mis Hereñv ur collecte lexicale du centre bretagne ga' Jean-Yves Plourin. Hemañ n'deus despugned ur bilbern komsioù ha troiennoù e-touesk an dud ha bed saved ul leor all interessant iwe hanwed dictionnaire familier et argotique du breton gant Armeline. Plij a ray dit sur à-walc'h pugur ew bed despugned toud ar c'homsioù ga' tud neuignt desked brezhoneg war barlenn o mamm eveltoñ.\nAle joa d'ho kalon CTanguy ha kentañ tro Chañ Maï 20:27, 22 May 2005 (UTC)\nya... me oa en-soñj skriviñ ur pennadig war ar poent-se, dibaoe pell so dijà.\nalle, dre vras, diw reolenn :\nan tired war ur vogalenn a hall servij da verkañ pa gouez an taol-mouezh war ar sillabenn diwezañ (emà, dijà).\nan "à" servij da verkañ vogalennoù distaged [a], ar re ne vezent ked lâred [ë] ba Bro Gwened ha Bro Gerne. Med ne ran ked gantañ nemed ewid diferañ homonimoù (pezh vez gwraet dijà ewid "ar" hag "àr")\n"mà" (mà torr ar mekanik) ha "ma" (ma zad / ma dad)\n"nà" (nà bihan nà bras) ha "na" (na vihanna ked an den)\n"à" (un den à vor) ha "a" (un den a zebr) (med ewid dibounnerraad an traoù me skriv "a-wezhoù", "a-dreus" memes-tra)\nmoaien e vefe da skriviñ "bà", "hà", "rà" iwe, (ha memes "oà", "yà"...), med ne ran ked anehañ a-taw... an dra-se so essaeioù, kennigoù...\nMa thamm brezhoneg n'ê ked ken braw-sen, male'urusamant. Skrivit ur messaj perso din, mar peus c'hoant...\nya, me a blij din kals lenn brezhoneg an dud lakaet dre skrid. (Klewed anehoñ iwe, evel-just.)\nya joa d'ho kalon iwe, gis lâre User:Guénael !... 21:39, 22 May 2005 (UTC)\nSkrived 'n deus Jean-Yves Plourin ul leor eñvorennoù iwe interessant pugur vez implijed nemed brezhoneg komsed barzh, Ma zud, ma loened / Mes gens, mes bêtes gant Armeline. Saourus ew da lenn. Pe'tramant vefe ked moien d'en om weled ur wech bennaked ewid toullañ kaos (e brezhoneg vel-just) bà'n ostaliri bennaked n'oûn ked pelec'h ? Chañ Maï 22:10, 22 May 2005 (UTC)\nWikipedia "mod peisant"[kemmañ ar vammenn]\nLenned 'm eus an dra pa lâred da Guénael, da-lared-ew sevel ur wikipedia brezhoneg mod peisant hep tud ar peurunvan aed kozh ha fall g'ar c'homsioù newez. Un ide vad e vefe, da viken vimp nec'hed g'an dud-mañ na raont ked foutre-kàer deus brezhoneg an dud evel peus lenned war ma fajenn. Pe'tramant vefe interessant dit mond da wél war "Erbedennoù war live ar yezh" (discussion) ewid goùd hirroc'h un tamm war-fed pet'a soñj ar re-he deus brezhoneg ar bobl. Mad e vefe ma respontfes dehe. Aed on faes gate med dalc'h a rin da stourm memestrà. Joa d'ho kalon brezhoneg gwirion Chañ Maï 20:40, 29 May 2005 (UTC)\nred e vefe kavoud ur c'hod-yezh all, ha en-em renkañ war piw a vefe raet ar "br"-mañ dehañ, ar c'hod officiel ewid "brezhoneg"... ha n'ho-pefe ked den-e-bed kén ewid en-em gannañ, hirnezh ho-pefe, ha me iwe, hag ar re all iwez morvat...\nme gar gwelloc'h ar mod-mañ : diskouez kost-ha-kost ar brezhoneg "chimik" hag ar brezhoneg "bio"...\nCTanguy 22:10, 29 May 2005 (UTC)\nale, bec'h dezhi! ha marteze a-walc'h ne vefe na tud a-awalc'h evit\nsevel pennadoù na tud d'o lenn. ha kontet peus pet pennad zo bet savet\ne peurunvan/skolveurieg/etrerannyezhel ha pet all en ur mod all - hag\nhirder ar pennadoù-se?\npass... ne ran ked bec'h... kentoc'h feneant on... pa grog ba ma phenn, pe ba me phenn-dreñv marsen, petramant pa emaon inervet g'ar pezh n'eus skrivet unan all, me en-em laka da sevel un artikl newez.\nne gontan ked pegement zo deus peb doare. Memes-tra e sellan deus ar faotchoù zo. (Ha mar n'eo ked re an doare-brezhoneg eneb ma relijïon, me renk traou so.) Mar zo moaian da gompren deus petra zo kont c'hoazh ! Kerzh da weled urzhiataer, da skwer ! Ur vezh... CTanguy 21:03, 30 May 2005 (UTC)\nDoare envel Departmantoù Frañs (votadeg)[kemmañ ar vammenn]\n--Neal 5 Du 2006 da 08:42 (UTC) (Merour)\nDilennadeg[kemmañ ar vammenn]\nLañset zo bet ur votadeg (amañ[br.wikipedia.org/wiki/Wikipedia:Kumuniezh/votadeg_evit_merourien_Du_2006]) evit dilenn merourion/ezed nevez. Tu zo deoc'h da lakaat hoc'h anv ha/pe da reiñ ho vot evit ar re all bet lakaet o anv dija.\nKemenn votadeg[kemmañ ar vammenn]\nDemat, ur vouezhiadeg war an doare da vrezhonekaat anvioù divoutin gresianek a zo bet digoret amañ.\nPedet eo da reiñ o mouezh mar fell dezhe an implijerion/ezed enrollet gant ur bajenn-implijer war ar Wikipedia-mañ hag oberiant abaoe ur miz d'an nebeutañ pe nebeutoc'h ma'c'h eo bet labouret gante war an dachenn-resis-mañ a-raok digoradur ar votadeg.\nEvit kompren gwelloc'h pep kinnig e-raok mouezhiañ e c'heller lenn displegadennoù hiroc'h war ar bajenn gaozeal stag ouzh pajenn ar vot.\nTrugarez, --Merour (Neal) (Kaozeal) 2 Meu 2007 da 16:26 (UTC)\nE ser an dilennadeg[kemmañ ar vammenn]\nDa gregiñ ganti e kinnigin un tamm arroudenn eus ar reolennoù a sell ouzh kefridi ar verourion : Dre vras ne zle ket ur merour kemer divizoù hep ali hag asant ar gumuniezh en a-raok. Arabat eo dezhañ implijout e ostilhoù evit ur gounid personel ivez pe en un doare dizonest. Ma vez seurt emzalc'hioù gant ur merour e c'haller soñjal e kammimplij e veli.\nMat. Bremañ, petra eo orin an dilennadegeg a-vremañ ? War a greder e vefe gant emouestl Wikipedidi laouen da skoazellañ Neal, a labour e-unan evel merour. Jentil –frommus zoken-, neketa ?\nBianchi-Bihan, prest bepred da labourat evit ar Brezhoneg (gant ur bennlizherenn mar plij), en em ginnigas kerkent. Brav eo, neketa ?\nSellomp 'ta un tamm a-dostoc’h bremañ. Da heul tabutoù savet ganin a-zivout krefen lieseurt –diwar-benn rieion Kembre pergen, a zo berzet ouzhin labourat diwar o fenn– e kavas B.-B. ur respont : en em ginnig da verourez. Pezh a ziskouez n’eo ket tamm ebet evit "skoazellañ" Neal en em ginnig B.-B., evit ober un arver personel eus ur galloud brasoc’h ne lavaran ket. Fentus eo lenn diwar he fluenn -o komz diwar va fenn- gerioù evel "vandalerezh", "margodenniñ", "kunujennoù", "tagadennoù" ha me oar-me. BB a oar eus petra emañ o komz hep mar : pa seller ouzh obererezh merouriezh kent e lenner dres, etre ar 4 Mezheven 2007 hag ar 5 C'hwevrer 2008 (hag a-raok, d'an 22 Du 2006, gant e "geneil" Bernez Bernioù), stankadennoù diniver en abeg dres da seurt emzalc'h. Da c’hoarzhin eo lenn tamalloù a-berzh BB evel “margodenniñ” ! Ha petra eo soñj Implijer:Bernez Bernioù, Implijer:Tangi Gwegen, Implijer:Shelley Konk, Implijer:Alan Delo, Implijer:Rufus, Implijer:Nihil Obstat, Implijer:Ab Ostol, Implijer:Kergidu, Implijer:Lola Kola, Implijer:Alfoñs ar C'hlas, Implijer:Alfoñs ar Werenn…diwar-benn kement-se ? Fentus eo a-hend-all lenn Neal skrivañ "Krediñ a reer e c'hellfe bezañ implijet ar gont-mañ evit margodenniñ". Kinnig a rafen a-walc'h un doare gwelloc'h c'hoazh : "Krediñ a reer, hervez tud zo, a c'hellfe, marteze (gallus a c'hallfe bezañ), bezañ implijet, dre ma vefe diskred...". Pe ur stumm all un tamm berroc'h : "Bianchi-Bihan he deus lavaret din skrivañ...". Hag un tamm pelloc'h : "goulennet eo bet gwiriekaat IP ar gont-mañ". Emeur bepred o c'hortoz disoc'h an enklask, me'gred...\nBremañ e rankomp dilenn merourion nevez. Evel-just e oa BB an hini gentañ d'en em lakaat war ar renk...a-raok ar prantad kefridiel embannet zoken ! Mall zo ganti pakañ ur galloud nevez c'hoantaet bras ganti abaoe pell zo, war a hañval...\nPetra eo stad an traoù, bremañ ? E-touez ar verourion kent, Kadwalan, Benoni, Paotr, Fulub ha C.Rogel a hañval bezañ "steuziet". Ne chom oberiant nemet Neal, a zo penn-da-benn e dorn BB.\nE-touez an emstriverion e weler diouzh un tu ur skipailhig tud en em anavez mat war a hañval, hag oc'h en em kinnigañ pep hini an eil evit egile : BB (kinniget gant Kdbzh, Ex-Smith ha Neal), Ex-Smith (kinniget gant Neal ha BB), Llydaw (kinniget gant Ex-Smith, BB ha Neal) ha Kadbzh (kinniget gant BB, Neal, Ex-Smith) (an daou diwezhañ o vezañ nullet o c’hinnig diwar o goulenn) : bravat tiegezh, neketa ? Diouzh un tu all, estregedon, Y-M D (kinniget gant Bolivar, "Gweñlc'h"), Gwendal P. ha Malo (kinniget ganto o-unan). Ha neuze e teu an traoù da vezañ kemplesoc'h evit BB hag e sujidi ! Neal ha BB zo ar re o deus kinniget ar muiañ a emstriverion (BB, Ex-Smith, Llydaw ha Kdbzh gant Neal ; Ex-Smith, Llydawr ha Kdbzh gant BB), pa oa asur e oa tud eus o skipailhig. Ha bremañ pa welont tud all -ne hañvalont ket anavezout ken mat- e skriv Neal : Ret eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav. Ya, sur ! Gwelloc'h eo "un nebeud merourion oc'h ober war-dro ar raktres atav". Un nebeut tud dibabet mat na petra 'ta !\nHa petra eo "labour" BB a-benn ar fin ? Evel am eus bet tro da verkañ ergentaou e skriv war pep tra, daoust dezhi na c'houzout tra diwar o fenn. Evel-just, anat deoc'h, ne c'haller ket "gouzout pep tra". Padal eo souezhus gwelout unan bennak bezañ dizesk war pep tra evelti. Pezh a ra hepken zo klask treiñ pennadoù diwar Wikipediaoù all. Hogen, evel 'm eus bet tro da lavarout, ne c'haller ket treiñ ervat un destenn pa ne gomprenner ket anezhi. Levrlennadur nemetañ BB zo...ar Wikipediaoù all ! Hag ul levr bennak he defe digoret en he buhez ?. Evit pezh a sell ouzh an diskibezhioù on boas da bleustriñ -an Istor, am eus un tamm stummadur warnañ, da skouer- pe an dodennoù a gav din bezañ bet studiet kalzig -ar reizhiad amaezhel saoz da skouer- e c'hallan lavaret en un doare diogel ez eo nul live ar brizhpennadoù savet gant BB. Ne vin ket evit barnañ disklibezhioù all estrenoc'h ouzhin, goulakaat a c'hallan ez eo heñvel he live diwar o fenn. Ha Wikipedia a vefe tonket da vezañ troidigezhioù -fall- eus ar Wikipediaoù all ? Padal ar Wikipediaoù all zo bouedet gant titouroù hag imbourc'hioù diavaez, n'int ket troidigezhioù hepken eus ar Wikipediaoù all. Gwell a se evit ar Wikipediaoù-se n'eo ket o fennadoù troidigezhioù diouzh ar Wikipedia brezhonek !\nAr pep gwashañ eo n'eo ket evit gouzañv e vefe tud all o klask kas war-raok ul labour sirius : e Wiki dezhañ an hini eo, hag ur pennad en deus savet zoken evit addegas kement-se da soñj da gement hini en defe ankouaet un dra ken anat, anvet en un doare souezhus Wiki-ni e-lec’h Ma Wiki din-me ! Hag emaomp amañ e rouantelezh an Tad Ubu : dizesk, sot, drouk eo...met ar galloud zo ganti ! Ha neuze e c'hall mac'homañ ar Wiki, heskinañ kement ali disheñvel diouzh hec'h hini. Un doare emskiantek eo moarvat da gaout an dizober eus ar re n'int ket e "linenn" BB hag he lakezed, a-hend-all : o digalonekaat hag o heugiñ dre o rediañ da asantiñ dibaboù tidel ne c'haller ket asantiñ, kement-se a-benn o lakaat da baouez da gemer perzh. Ha den n'en deus klasket kompren perak e oa kement a dud bet oberiant ergentaou ha dilezet ganto Wikipedia abaoe ur prantadig ?\nEvit pezh a sell ouzhin, n'em eus biskoazh klasket rediañ an termenadurezh reizh d'ar pennadoù savet araozon gant ar re all, ha pa oufen pegen lu e c'hallont bezañ. Kinnig ha netra ken, da skouer evit pezh a sell ouzh an anvioù-lec'h iwerzhonek -dic'hallus da zistagañ da gement ne oar ket iwerzhoneg- ha roet dezho gant poell ur stumm brezhonek gant Loeiz Andouard, evel Limnac'h e-lec'h Luimneach). Padal e kav din e ranker tennañ korvo eus an holl re o deus kaset hor yezh war-raok araozomp, eus geriadurourion an 18vet kantvet betek Preder, hag o tremen dre Frañsez Vallée, Gwalarn ha Roparz Hemon, SADED ha Guy Etienne, pe c'hoazh etre Ebrel 1991 hag Here 1992 Bodad ar Yezh Arnevez (BAYA), heuliad emvodoù kaset war-raok gant Herve Kerrain (ha ne oa ket, eñ, ur brizhvrezhoneger)...Ne lakan mammenn ebet a-gostez, an holl o deus o splet. Hogen tud dizesk zo bepred feuket pa lennont traoù n'int ket evit kompren hag a live uheloc'h eget o hini. Ha neuze e ranker skrivañ ur ger gallek war zigarez n'eur ket evit kompren kefridiel (a gaver e Geriadur An Here, pe e Tintin. Afer Klaskato, p. 43 : "En un notenn gefridiel e sav Maodiernezh an Aferioù Diavaez kreñv he mouezh a-enep..." : moarvat e vo lavaret e oa Divi Gervella ha Martial Ménard awenet gant ur gealiadurezh diaoulek !). Neuze e ranker skrivañ lec'hienn e-lec'h load pa rankfe klotañ "ez-naturel" ha "dre ret" lec'hienn (dereat-tre evit ul lec'hienn henoniel da skouer) ouzh ar galleg site, ha pa n'eo ket load anavezet gant ar veulkeed-se. Ha koulskoude e vez kavet ar ger-se e Geriadur ar Stlenneg embannet e 1995, pe e Aber abaoe krouidigezh he load (load gwe a vez kavet abaoe an niv. 15, Nevez-Amzer 2004) ; biskoazh n'em eus kavet, e saozneg, site e-lec'h website. Rediañ a reer c'hoazh dibaboù diboell-krenn diwar-benn an anvioù-rieion, ha dislavarus dreist-holl : treiñ evit broioù zo (Loeiz XIII...), berzañ skrivañ e brezhoneg evit broioù all zo, evit Kembre pergen. Ha koulskoude roue Gwynedd an 10vet kantved ha kont Kernev an 11vet kantved o doa an hevelep anv, ar skoueriekadurioù brezhonek ha kembraek a-vremañ hepken a grou un diforc'h ne oa ket anezhañ d'ar c'houlz-se pa oa c'hoazh ur gumuniezh predenek bev-mat. Merkañ a c'haller a-hend-all e skriv Divi Gervella e Emblèmes et symboles des Bretons et des Celtes, Coop Breizh, 1998, p.26 Hoel Dda (zoken ma c'haller bezañ souezhet e chom e kembraeg da). Heñvel e vefe ar gudenn evit anvioù-tud lec'hlennat evel Olaf/Olof...disheñvel hiziv an deiz e daneg, norgeeg, svedeg hag islandeg, ne oant ket ken dispartiet er Grennamzer avat. Kement-se n'eo ket ur gudenn a yezhoniezh-rik, ur gudenn a Istor ne lavaran ket, pezh ne c'hall ket beulkeed evel BB intent...\nNe c'hallomp ket mui plegañ dirak diktatouriezh brizhkefredourion dizesk ha tagnous. Poent eo ober eus Wikipedia brezhonek ur benveg sirius a c'haller fiziañ ennañ.\nDIEUBOMP AR WIKIPEDIA, HA DIEUBET E VO PEP TRA !\nMeven 2 Her 2009 da 15:28 (UTC)\nE ser doareoù Bianchi-Bihan[kemmañ ar vammenn]\nE ser va stankadennoù[kemmañ ar vammenn]\nKalz buanoc'h e vin diwar-benn "respont" Bianchi-bihan, a skriv er wezh-mañ diwar bluenn Neal.\nDa gentañ-holl n'eo ket gwall dener treuzkompradennoù BB "Neal" a lenner en he "respont" pa n'em eus kaset netra dezhi. Da veur a zilenner 'm eus kaset va zestenn, tamm ebet dezhi avat.\nKompren a c'haller aes a-walc'h n'eur ket gwall blijet gant pezh 'm eus skrivet. Hogen goulenn a ran da bep hini adlenn va zestenn ha lavarout din hag-eñ e kavo enni un emzalc'h "tagus ha kunujennus" eus va ferzh. An div arroudenn nemeti meneget gant BB zo "Ne c'hallomp ket mui plegañ dirak diktatouriezh brizhkefredourion dizesk ha tagnous" hag an devoud m'emañ Neal "e dorn Bianchi-Bihan". Gwirionezioù anat da'm meno, d'ar gwashañ un ali ha n'eo ket BB a-du gantañ...Hogen, kunujennoù ? Gwall vuan ez erruer e domani ar c'hunujennoù, gouez da vBB/"Neal", a hañval gwall gizidik... Abalamour da se on bet stanket 3 miz da gentañ, ur bloaz da c'houde, diverket eus roll an emstriverion ha zoken eus an dilennerion ! Mendare petra vefe ur vro renet gant tud a-seurt-se. Er broioù dieub e vez asantet d'ar re n'int ket a-du gant ar re a zo er galloud da ezteurel o savpoent. Naturel a-walc'h e kavan bezañ kaset va savpoent d'an dilennerion. BB en defe gallet mouezhiañ a-enep din, goulenn digant ar Wikipedidi all ober kement-all da ziskouez d'an holl pegen enebet ez int ouzhin, kas ul lizher kevatal -n'eo ket evel merour (dindan anv Neal), evel n'eus forzh petore Wikipediad ne lavaran ket. Krediñ a reer amañ bezañ e Frañs da c'hrez "enstriverezhioù kefridiel" Napoleon III pa ne oa asantet d'en em lakaat war ar renk nemet ar re a-du gant ar galloud staliet. Pelec'h eo bet stummet BB -ha pa vefe amañ dindan anv "Neal" ? E Tirana pe e Minsk ? En ur Republik bennak eus Suamerika (evel an San Teodoros, da skouer) ? Pe e Brussel gant ar re a zo boas da dremen e-biou disoc'h mouezhiadennoù pa n'int ket a zo gortozet (evel e Danmark, Izelvroioù, Frañs, Iwerzhon...) : nec'het e vez d'an tu enep d'ezteurel e savpoent, dilamet eus o gwir da vouezhiañ ar re n'int ket a-du gant ar re zo penn ar galloud. Estregedon ez eo bremañ tro Gwilhmod[ http://br.wikipedia.org/wiki/Wikipedia:Kumuniezh/votadeg_evit_merourien_Gwengolo_2009].\nKement-all a c'haller gwelout evit ar wiriekadenn IP bet goulennet. An disoc'h oa e oa disheñvel an IPoù arveret ganin ha gant reoù all tamallet. Neuze e oa eilgeriet ne broue ket an IPoù disheñvel e oa disheñvel o arverion. A zo gwir moarvat. Met neuze perak ober un enklask ? An disoc'h n'en deus talvoudegezh nemet ma 'z eo diouzh an tu mat. Kaerat reizhiad varnerezhel e rouantelezh BB -hag e sekreour Neal- ! Ha pa vefe bet heñvel an IPoù, petra a vefe bet lavaret ? Ha ! Setu ar brouenn !...\n...dres ! An disoc'hoù ne hañvalont ket pezh a oa gortozet gant BB "Neal", gant tud enebet ouzh BB ha ne oant ket gortozet. Ha neuze BB -bepred dindan anv "Neal"- da glask hag-eñ ne vefe ket un tamm irienn bennak : Kement a dud a-enep BB ? Ne c'hall ket bezañ ! Ha neuze BB "Neal" da c'houlenn un tamm enklask diwar-benn ar stankadennoù hag an IPoù digant un atebeg bennak eus ar Wikipedia gallek ha . Ha disoc'h e enklask a voe e voe heñvel IPoù...Bianchi-Bihan ha Kdbzh, arveret stank ganto an hevelep urzhiataer e-pad ur sizhunvezh bennak e miz gouere ! Nag un dichañs ! Ha neuze BB "Neal" da douiñ n'eo ket Bianchi-Bihan ha Kdbzh an hevelep den ! Neuze, disheñvel talvoudegezh an enklaskoù hervez piv zo e kont : diouzh un tu IPoù disheñvel ne vir ket ouzh un hevelep arverer da vezañ a-dreñv, diouzh an tu all un hevelep IP ne brou ket ez eo an hevelep hini a zo a-dreñv...Ne lavaran ket ez eo Bianchi-Bihan ha Kdbzh an hevelep hini -pezh n'int ket din da c'houzout-, met petra vefe lavaret ma vefe merket va IP e-touez an dilennerion ? Pe IPoù heñvel e-touez ar re "n'o deus mouezhiet mat" ? Emichañs e vo plijet ar re-se -ar re o deus mouezhiet a-enep BB- da zeskiñ an diskred zo warno da vezañ keniriennourion ganin...Mouezhiet 'm eus gant ur c'hont savet a-ratozh evit se, hogen dindan un lesanv splann a-walc'h -Mewenn-, n'em eus ket klasket kuzhat piv oant : kement-se a dalveze mat, da vihanañ, ur bloaz stanket, ken grevus ma'z eo kement-se, anat deoc'h ! Dreist-holl e lenner diwar bluenn "Neal" Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? . Met kement-se n'eo ket un arver personel eus e c'halloud, anat deoc'h !\nPetra mouezhiañ ? Disorc'hoù kentañ ar vouezhiadeg a ziskouez mat ne c'hall ket mui meur a hini gouzañv diktatouriezhig BB war Wikipedia. Met an holl a hañval krediñ ne vefe nemet dindan e anv ez eo noazus. Evel-se en deus Ex-Smith -a hañval dizañjer- mouezhioù tost an holl dilennerion. Ha padal e ranker merkañ ez eo e-touez ar re o deus kinniget BB da verour, mouezhiet en deus eviti, ha BB hec'h-unan he-deus mouezhiet ha kinniget Ex-Smith. Arvar zo e vefe eta Ex-Smith evel Neal, eleze un anv hepken a sevenefe doujus kement a lavaro dezhañ BB ober. Erbediñ a ran eta mouezhiañ a-enep dezhañ. Hag ar re all ? Amjestr eo lec'hiadur Y-M D, pa hañvale kenlabourat digudenn gant BB. Skrivañ a ra . A-du penn-da-benn gant ar mennozh da geñver ar fiziañ a ranker kaout er merourien. Dre-se ez on a-du evit ma vefe skarzhet eus ar votadeg ar re bet stanket e-pad ar prantad-kinnig, da lavarout eo neuze me. N’on ket feuket gant kement-se, hag ar gwir en deus Y-M D da vezañ displijet ganin, hogen kement-se a dalvez kement ha sevel a-du gant tuad BB. Kement-all n’en deus ket miret outañ a resev un tamm evezhiadenn dismegañsus a-zoare a-berzh BB : Ne welan ket penaos e vo gallet ober pennadoù eus an dibab hep peurvestroniañ ar yezh. Padal en deus Y-M D mouezhiet neptu da geñver BB, tra ma vouezhie Belvar -en deus e ginniget- a-enep da vBB. Gwendal P. ha Malo, diouzh o zu, ne lavaront netra. Mat e vefe d'an tri-se sklaeraat o emzalc'h hag o lec'hiadur a-zivout ar reuz degaset gant BB abaoe re bell zo bremañ. Gwelout a reer daou duad : diouzh un tu skipailhig BB, a vod tud en em anavez mat-tre, a vouezh bepred ez-emskiantek en hevelep doare, diouzh un tu all "ar re all", n'o deus da voutin nemet an devoud ma ne asantont ket diktatouriezhig BB hep en em glevout kentrezo, pezh a zo yac'h pa dalvez kement-se chom stag ouzh ar frankiz. Hogen da vezañ strewet evel-se e weler ne c'hall hini ebet anezho bezañ dilennet da verour ha da gempouezañ galloud skipailhig BB. En tu-hont d'o diforc'hioù reizh e vefe mat dezho en em glevout ha mouezhiañ evito-holl : Gwendal P., Y-M D ha Malo. Met, pa n'hon eus netra da zibab dirak BB hag Ex-Smith, ez erbedan da c'hortoz mouezhiañ evit an tri-se, gant ar spi e c'hallfent kempouezañ ar skipailgig a-vremañ.\nBianhi-Bihan hag he sekretour Neal a glask lakaat da grediñ ne vefe amañ nemet ur gudenn a vennozhioù pe a emzalc'h. UR GUDENN A C'HALLOUD N'EO KEN, hag int -evel an Tad Ubu- a ra pezh a garont pa 'z eo ar galloud ganto, ha mat pell zo.\nYour account will be renamed[kemmañ ar vammenn]\nUnfortunately, your account clashes with another account also called CTanguy. To make sure that both of you can use all Wikimedia projects in future, we have reserved the name CTanguy~brwiki that only you will have. If you like it, you don't have to do anything. If you do not like it, you can pick out a different name.\n17 Meu 2015 da 19:23 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:CTanguy~brwiki&oldid=1640367 »\nKemmoù diwezhañ degaset d'ar bajenn-mañ d'an 19 Ebr 2015, da 02:47.


Jim Lee (11 a viz Eost 1964 e Seoul, Korea ar Su) a zo un tresour comics. Dont a reas da vezañ brudet er bloavezhioù 1990 a-drugarez d'e labour war X-Men (Marvel Comics). Goude-se e krouas Wildstorm, ur skourr eus Image Comics, ha berzh a reas gant WildC.A.T.s ha Gen 13. Treset en deus ivez avañturioù Batman ha Superman evit DC Comics.\nJim Lee e WonderCon 2009\nJim Lee a zo bet ganet e Seoul, e Korea ar Su hag e vugaleaj a gasas er Stadoù-Unanet. Mont a reas da skol-veur Princeton hag eno e voe skolveuriet war ar bredoniezh. Fellout a rae dezhañ dont da vezañ mezeg, met a-benn ar fin e cheñchas mennozh hag e teuas da vezañ tresour comics. E-pad ur frapad e reas war-dro liv du evit un ti-embann dizalc'h, ha goude-se voe degemeret gant Marvel Comics. E-touez ar c'homics kentañ a reas evit Marvel emañ Alpha Flight ha Punisher War Journal.\nPunisher War Journal, niv.8, miz Gwengolo 1989. Tresadenn gant Jim Lee\nPunisher War Journal, niv.9, miz Here 1989. Tresadenn gant Jim Lee\nE 1989 ec'h erlec'hias Marc Silvestri hag e reas war-dro Uncanny X-Men. Kmer a reas ar rummad-se e karg pa voe dilezet gant ar senarioour Chris Claremont e 1990. E-pad ar mare-se e kejas gant al livour Scott Williams, hag e-pad pell e kenlabourjont.\nBuan e voe plijet al lennerien gant e zoare da dresañ, ha neuze e c'hounezas muioc'h a frankiz a-fet krouiñ. E 1991 e kenskrivas senario Uncanny X-Men gant Chris Claremont ha war-un-dro e reas war-dro X-Men. Unwiskoù nevez a grouas evit tudennoù evel Cyclops, Gambit, Jean Grey, Rogue, Psylocke ha Storm. Niverenn gentañ X-Men eo ar c'homic gwerzhet ar muiañ er bed : 8 milion a skouerennoù a voe gwerzhet. Ne sav ket a-du an holl evit a sell ouzh Lee, ha Chris Claremont en deus embannet e kave start labourat gantañ, rak gwall zisheñvel e oa o mennozhioù a-fet senario ha tudennoù. Renket e voe an traoù gant Bob Harras, hag eñ e kargad e Marvel, hag a savas a-du gant Lee. Claremont a zilezas X-Men goude an niverenn 3. Daoust da se e kenlabouras Chris Claremont ha Lee war raktresoù all evit Image ha Wildstorm.\nE 1992 e voe Lee unan eus ar seizh den a guitaas Marvel hag a savas Image Comics (asambles gant Marc Silvestri, Rob Liefeld, Erik Larsen, Jim Valentino, Todd McFarlane ha Whilce Portacio). Lee a labouras neuze war Gen 13, Stormwatch ha WildC.A.T.s. Hervez tud zo ez eo dipitus an heuliadoù-se peowgir en deus Lee lakaet holl e nerzh war an tresañ, hag ez eo dipitus ar senario. Daoust da se e voent gwerzhet mat-tre.\nLee ha Liefeld a voe degemeret en-dro gant Marvel e 1996, hag e labourjont war dudennoù klasel evel Captain America, Avengers, Iron Man ha Fantastic Four.\nNepell goude e labouras Lee war ur rummad berr anvet Divine Right : The Adventures of Max Faraday.\nE dibenn 1998 e kuitaas Lee Image Comics, hag e werzhas Wildstorm da DC Comics. Start e kave bezañ embanner ha tresour war-un-dro. E 2003 e labouras war Batman gant ar senarioour Jeph Loeb, hag e 2004 e labouras war Superman gant Brian Azzarello.\nE 2005 e tresas Batman and Robin, The Boy Wonder, evit All-Star, ur skourr eus DC. Ar senario a voe skrivet gant Frank Miller.\nE oberennoù embannet er c'hwec'hkornAozañ\nBatman, Semic, gant Jeph Loeb :\nSilence 1 (2004)\nSilence 2 (2004)\nSilence 3 (2005)\nBatman, Semic, gant Brian Azzarello :\nPunisher: Journal de guerre, Marvel France (2005)\nDivine Right, Semic : 7 levrenn etre 1998 ha 2000.\nEverquest - Les ruines de Kunark, Albin Michel (2003)\nFacteur-X, Semic ha goude-se Marvel France\nWonder Woman, Semic (2002) gant Stan Lee\nWild CATS / X-Men #2 - L'ère des lumières, Soleil Productions (2000) gant Scott Lobdell\nWildCATS - 7 levrenn gentañ (1995-1996)\nX-Men - La vengeance du Mandarin (1998), Bethy\nJim Lee Millenium Edition, Delcourt (2007)\nGelatometti, Blog Jim Lee (www.jimlee.net)\nAtersadenn Jim Lee war france5.fr\nTresadennoù Jim Lee\nAdtapet diwar « https://br.wikipedia.org/w/index.php?title=Jim_Lee&oldid=1834966 »\nDernière modification le 28 Ebr 2019, à 19:50\nKemmoù diwezhañ degaset d'ar bajenn-mañ d'an 28 Ebr 2019, da 19:50.


Hubertine Auclert - Wikipedia\nHubertine Auclert e-tro 1890.\nHubertine Auclert, ganet d'an 10 a viz Ebrel 1848 e Saint-Priest-en-Murat en Allier hag aet da Anaon d'ar 4 a viz Eost 1914 e Pariz, a oa ur stourmerez benelour c'hall he devoa stourmet evit Gwir ar merc'hed da votiñ ha da vezañ dilennet.\nMarie Anne Hubertine Auclert a oa bet ganet en ur familh pinvidik, ar pemvet bugel diwar seizh, e Tilly e kumun Saint-Priest-en-Murat. An tad Jean Baptiste Auclert (1803-1861), a oa ur peizant pinvidik ha republikan. Deuet e oa da vezañ maer kumun Saint-Priest-en-Murat pa groge an Eil Republik e 1848. Goude taol-stad Napoleon III e 1852, an tad a chomas enebour daonet d'an Eil Impalaeriezh c'hall.\nLakaet en ur skol-lojañ relijiel d'an oad a 9 vloaz, ar plac'hig a chomo eno he holl buhez-skol. Marvet eo an tad pa oa 13 vloaz. Sabatuet ha kredourezh don prederiañ a ra evit dont da vezañ seurez e sœurs de Saint Vincent de Paul (ur gevredigezh buhez apostolek), met n'eo ket degemeret.\nHubertine Auclert a ya kuit eus al leandi e 1864 evit mont e ti he eontr lec'h ma z'eo aet he mamm da vevañ. Pa varv he mamm, e 1866, ez eo lakaet e leandi Montluçon gant he breur. Gwelet evel re zishual gant ar soeurezed, lakaet eo maez eus ar vuhez lean evit an eil gwech e 1869. An nac'h-se a soñj dezhi bezañ direizh a lak ur from enep-kloer da sevel enni.\nAr stourm benelour[kemmañ | kemmañ ar vammenn]\nDieubet dre ret eus he hent relijiel ha frank da geñver peadra da vevañ - hêr eo bet eus he zud - c'hoant he deus da gkas da benn ur stourmad : choazet he deus ar feiz republikan hag ar stourm evit gwirioù ar merc'hed dre ma vefe adwelet lezennoù ar c'hod Napoleon. He stourm a zo mennet hervezi dre « Emaon tost dre ganedigezh un emsavet a-enep flastradur ar benel, ken feuls eo ar paotr a-enep ar plac'h, en va bugaleaj e oan bet saozanet, pell 'zo on bet mennet gant klemm evit ma reizh an dishualded hag an doujañs ». \nHubertine Auclert a-gleiz a-us - E Bro-C'hall, evel e Bro-Saoz, ez eus Suffragettes. 1910.\nDre «Heklevioù komzadennoù ar banvezioù sizhuniek aozet gant Léon Richer o deus, tost ma desachet er-maez eus al leandi, o deus ma degaset eus ar Bourbonnais betek Pariz da stourm evit frankiz ma reizh ». Mont a ra da Bariz er mare ma gouez Napoleon III ha ma vez an Trede Republik o tont war-wel. Digoret eo dre-se ul lec'h stourm evit ar maouezed a c'houlenn ma vefe kemmet ar C'hod Napoleon evit an deskadurezh, frankiz ar merc'hed, an dizimeziñ, ar gwir votiñ ha bezañ dilennet.\n↑ « Je suis presque de naissance une révoltée contre l'écrasement féminin, tant la brutalité de l'homme envers la femme, dont mon enfance avait été épouvantée, m'a de bonne heure déterminée à revendiquer pour mon sexe l'indépendance et la considération »\nAdtapet diwar « https://br.wikipedia.org/w/index.php?title=Hubertine_Auclert&oldid=1797385 »\nKemmoù diwezhañ degaset d'ar bajenn-mañ d'an 12 Mez 2018, da 06:20.


Lies testenioù - Tiegezh Santez Anna\nPublié le 1 septembre 2012 par Tiegezh Santez Anna\n* Lies testeni *\nAze e kinnigomp deoc'h un nebeut testenioù bet skrivet gant an dud a-zivout ar pardon bet buhezet ganto hevlene e Lann-Anna d'an 22 a viz Gouere, en enor da Santez Anna. Kement-se a servijo dimp evit magañ hor feiz endev, hag evit ivez kas hor gourc'hemennoù da santez Anna.\nBennozh Doue deoc'h holl !\nIci quelques témoignages reçus après le pardon à Lann-Anna le 22 juillet 2012. Ces choses nourrissent notre foi et nous aident à remercier sainte Anne. Merci à tous.\nDoue d'ho pennigo,\ntrugarez evit ar pardon 2012 !\nTiegezh santez Anna a zo aet ur c'hammedig war-raok c'hoazh!\nKempennet brav an dachenn hag an heol a bare lirzhin!\nBreurel eo bet an aergelc'h hag an darempredoù gant an dud.\nEvit an Oferenn, plijet omp bet pa voe kelaouet gant Benead e klote hon doare da gomuniañ gant ar pezh a vez goulennet gant ar Pab (ha tud all o deus lodennet an hevelep levenez da geñver an dra-se). Plijet ivez gant prezegenn an Tad Pêr-Nikolaz, a oa he danvez un diverra eus galvidigezh TSA. Mankout a rae koulskoude kantik an digoradur a veze kanet gwechall: "Deomp holl en ur gevred"!\nBennozh da Zoue dre santez Anna!\ntraduction en français: cliquez ici\nEvit ma c'helo, start 'm boa kavet kuitaat Lann Anna. Kontant 'vijen bet o plantañ un deltenn ha chom pelloc'h en o-serr evit flapiñ en ur zebriñ hag en ur evañ traoù lipous, evit pediñ gant kred hag a-galon hag a-unvouezh Santez Anna, Mari, an Aotroù hag hor sent.\nHollgaer e oa al lid gant an Tad Pierre-Nikolaz hag ar feizidi troet holl war-zu an Hollc'halloudeg.\nTrugarez da Santez Anna ha Lann Anna evit an devezh kaer-se tremenet asamblez.\nGras al lec’h\nAn eil gwezh eo e vez lidet pardon santez Anna e chapelig Lann-Anna. En deroù e veze aozet al lidoù war an dorgenn e chapel sant Mikael, ha div wezh, da-geñver donedigezh an Ao. Eskob Madeg, e-barzh iliz parrez Roudoualleg. Ne oa ket tu d’ober mod all rak ne oa ket echu al labourioù war chapel santez Anna, an tredan pergen en dibenn.\nKement-se evit lavarout n’eo ket kenkoulz lidañ pardon santez Anna e ne vern pe santual. Skuilhañ a ra an Aotrou Doue E C’hras pa gar hag el lec’h ma kar a-dra-sur, met hervezon ez eo pouezus ivez al lec’h, an egor benniget ha kensakret e-sell da bediñ dre hantererezh ur sant bennak. Disheñvel eo santelezh ur sant diouzh hini ur sant all... Heñveldra en ur mod evit al lec’hioù ma “kouezh” ar grasoù bet goulennet dre erbederezh ar sent enoret enno.\nE chapelig Lann-Anna ez eus eta ur seurt aergelc’h neñvel a c’heller buheziñ dindan ar volz c’hlas steredennet, gronnet gant sent hor bro-ni, hag a-dal da zelwenn hor paeronez vat santez Anna. Evel-just emañ andon ar Vuhez Nevez er C’hrist Jezuz, met amañ e vourr tremen, d’he reiñ dimp, dre zaouarn E vamm-gozh.\nDa zeiz ar pardon em eus klevet c’hoazh unan bennak o c’houlenn perak e laka santez Anna he biz war he diweuz, war ar werellig... perak ez eus bet lakaet ur c’hoef war he fenn... Re all a oa fromet o komuniañ daoulinet ouzh an daol-Bask... Dihuniñ a ra ar chapel-mañ ar meiz hag ar galon da resev ar Spered Glan. Digeriñ a ra hent an avielerezh nevez.\nBennozh da Zoue ivez evit an ezañs bet arveret e-kerzh al lidoù. Divaskell kreñv eo da zougen ar bedenn da lein an Neñv. C’hwezh, livioù, sonioù... Nag aes eo treiñ hor c’halon war-zu an traoù santel !\nPrizet ‘m eus kalz ivez prezegenn an tad Pêr-Nikolaz en deus gouezet savlec’hiañ splann ar sevenadur hag an hevelebiezh en hor buhez kristen hiniennenel, kumuniezhel ha broadel. Spi am eus e vo embannet ar c’homzoù-se ganeoc’h tu bennak. Trugarez en a-raok !\nLezel a ran ar gaoz da Variannig avat evit a sell ar gwiskamant breizhek. Strivet he deus kalz c’hoazh er bloaz-mañ da grouiñ un en-dro kaer, met amañ e vefe ret kaout ur feizoniour (hag ur barzh !) da daolenniñ an traoù...\nEdon o vont da ankouaat : Gwelet ‘m eus er wezh-mañ ur groaz kaer war he fust. Ha ne vije ket bet tu neuze d’ober ul lidkerzh ouzhpenn ? A-benn bloaz marteze ?\nSetu eta gant petra eo bet tizhet va c’halon (ha va skiantennoù !) e-doug pardon santez Anna ar Vouster hevlene.\nMeuleudi da santez Anna, klod da Zoue ha trugarez d’an holl !\nD'ar Sul-mañ an 22 a viz Gouere 2012, emañ ar chapel dindan paeronez santez Anna ouzh hon gortoz evit ar pardon, hag hi azezet en he skrin a c'hlasved.\nKouviet omp gant ar piñsin diavaez d'en em sinañ "En anv an Tad hag ar Mab hag ar Spered Santel". Evel-se bezet graet !\nDilezel a reomp hon buhez morgousket evit mont a-barzh hor buhez diabarzh. Daoust ha prest ez omp?\nHa mont e-barzh dre ar sakristiri, enni div armel mod kozh, a zegas dimp ar soñj eus hon ebenerion ampart a-wechall. Nann, nann, nann! Aze tamm klemmichadenn ebet, anezhi orbidek hag hiraezus! Sellomp kentoc'h gant evezh ha dedennusted ouzh ar pezhioù-labour kaer-se! Ha n'eo ket santez Anna anezhi a zo o fatronez? Hag hini ivez ar genwerzhourien, ar gemenerien, ar gelennerien, ar vezeien…\nSachet ez omp gant hefrond al lutigoù hag an ezañs kevret, da dreuziñ gouel an Templ. Ha setu-ni e-barzh an nevedan, lec'h ma'z omp gortozet en nec'h anezhañ, gant Santez Anna en tu-kleiz, Mari war he barlenn gant ar Mabig Jezuz ha koulmig ar Spered Santel en e zaouarn, ha gant ar sent kozh tro-dro. Un degemer a seurt anezhañ!\nEvel ur vac'htiernez, pouc'het anezhi gant he dilhad kaer hag he livioù muiañ-karet, emañ ouzh hon gortoz evit kas dezhi un aspedenn , un drugarekadenn bennak, pe un eskemm war boull he c'halon…\nYa 'vat, en devezh-mañ a bardon, e vezomp douget war hent ar birc'hirinerien, dindan ar volz steredennek ha glazik, gant skoazell santez Anna hag hini ar sent kozh ha re hon tiegezhioù.\nDirollec'hiomp er-maez eus hon c'hozh-roudennoù, eus hon nozvezhioù teñval ha doaniet evit dont da vezañ Sklêrijennet gant ar C'hrist Dasorc'het.\nGwerelaouen un deiz nevez eo, o strinkañ evidomp holl. He anavezout, kregiñ enni hag he buheziñ a c'hellimp? Stampañ kaer dre henvinojennoù ar vro gozh santel, bet enoret gant donedigezh santez Anna. Kred enni! Bev anezhi! Mac'htiern ar Roue ez out!\nKrog e-barzh da vanniel! Kemer da vro warnout da-unan! Bez enoret gant ar pezh ez out ha gant ar pezh a zo ennout! An holl deñzorioù a zo ennout!\nSantez Anna, pedit evidomp!..\n…An heol a oa deut d'an emgav, d'ar sul-mañ a bardon e Lann-Anna. Ya, deuet e oa brav pep tra, an dud hag ar chapelig kenkoulz all. Ha petra ne rafe ket an Aotroù Doue evit ober plijadur da santez Anna ha d'he bugale, kozh ha yaouank? Holl livioù gwareg-ar-glav a oa deut da gejañ an eil re gant ar re all, evit enoriñ santez Anna!\nEn em goulmet he doa glasted an oabl tro-dro d'un davañjer, ha pourc'het ganti ivez ur paotr glazik; en em zispleget he doa ar ruzoni war ur sae o tarnijall; plavet en doa ar melenig war ar chupenn mezer gloan gell; en em stummet ha kranet en doa ar gwenn en ur c'hoef evit ur vaouez eus ar vro hag en ur bonedig evit ur bugel; rozik ar bougennoù; ha ar c'hlasted ivez oc'h en em stagañ ouzh delioù ar gwez ha oc'h en em zisplegañ war ar maezioù tro-dro.\nAn dud bihan ha bras en em gavas er chapel evit buheziñ an oferenn lidet gant an Aotroù Pêr-Nikolaz. Marzhusat prantadoù leun a c'hras! Bennozh da Zoue!\nYa vat! Evit gwir, santez Anna a zo bet lidet hag enoret d'ar Sul-mañ! Deuit pe distroit amañ, ar bloaz a zeu! Pe a-raok zoken! evit buheziñ ar Gousperoù, a vez lidet bemdez sizhun, er chapel, dindan sell hegarat ha gwarezus santez Anna.\nTrugarez vras ivez d'ar breudeur!\nBenead, Fulub, Gweltaz\nAbaoe an 22 a viz Gouere n'on ket an hevelep hini hag a-raok, rak o pediñ e brezhoneg emaoc'h aze evel va mamm-gozh bet treuzkaset din ar feiz ganti.\nBennozh Doue ha trugarez deoc'h-c'hwi ho-tri; mont a ra gwelloc'h gant Kristina abaoe ar 24 a viz-mañ, ken galloudus ma'z eo ar bedenn; mar plij ganeoc'h pediñ evidon hag evit Pêrig va gwaz.\nAn Dreinded Santel d'ho miro er Garantez hag er C'hlanded, Santez Anna ar Vouster da bado gant he marzhusat gouel hag an Aotroù beleg Nikolaz da zistroio! Me lavar deoc'h, evel va bugale ez oc'h.\nUr sizhunvezh zo tremenet abaoe ar pardon. O follennata hiziv ar misal kozh, e voe sachet va daoulagad davet testennoù Oferenn ar 8vet Sul goude ar Pantekost, a glot er bloazh-mañ gant hini Sul pardon Lann-Anna. Aze em eus lennet an Digoradur, tennet eus ar salm 48 (47), hag a zo kement-mañ:\nMagnus Dóminus, et laudábilis nimis : in civitate Dei nostri, in monte sancto eius.\nMaodez Glanndour en troas evel-henn:\nHo trugarez, o Doue, a eñvoromp en-dro\ne diabarzh ho Templ:\nevel hoc'h anv, o Doue, ho meuleudi da vont\nbetek harzoù an douar!\nHo torn dehoù a zo leun a justis (10-11)\nBras eo an Aotroù ha meulus-kenañ\nE kêr-veur hon Doue:\nE venez santel a sav en e splannder,\nLevenez an douar a-bezh! (2-3)\nRaktal em eus soñjet e oa liammet gant hon pardon: ul liamm splann anezhañ, a gavan, n'eo ket? Ya, un devezh a Gendruez wirion e oa, ma oa Doue an eienenn anezhi hag a strinke war E Venez Santel, lec'h ma oamp bet kouviet gant santez Anna. Ha n'eo ket ar gendruez damheñvel ouzh ar pardon? Hag ar bareañs stag outi ivez, a-wechoù?\nPardonioù ha pareañsoù end-eun am eus gwelet ha buhezet ennon-me ha tro-dro din, e-kerzh an devezhioù-se eus miz santez Anna, ha pergen d'ar Sul-mañ an 22 a viz Gouere 2012. Ur c'hemmesk pardonioù, bras ha bihan anezho, ha traoù santel all c'hoazh, damguzh e-barzh ar c'halonoù, evel ma vijemp aet gant ar froud birvidik o strinkañ diouzh ar vammenn Santel.\nGwelet 'm eus daou bried penn-ouzh-penn an eil gant egile, doare ganto da gejañ endro an eil ouzh egile. Gwelet 'm eus un den, imoret-fall alies anezhañ, a oa sioulaet en deiz-se. Ur vaouez, ankeniet-mik dre natur, he deus lavaret din en em gave gant ur peoc'h bras en he c'harr, dek kilometrad bennak a-raok degouezhout e Lann-Anna, hag evel ma vije bet o vont d'ar gêr (emañ o chom 120 km diouzh Lann-Anna). Un tamm eus va c'horf-me a zo bet pareet d'an deiz-se. Gwelet 'm eus mousc'hoarzhioù, e-leizh hag hini gwirion anezho! Un nebeud devezhioù a-raok deiz ar pardon em eus pleustret ar peoc'h gant ur breur, en ur droc'hañ un tamm gant emzastaolioù zo (a c'hoarvez evit en em zifenn pe evit tagañ): an doare diskregiñ diaes-se ne c'hellfe ket bezañ graet hep oberataerezh Doue, un emwanadur salvus avat e voe hag am boa kemeret perzh enni. Ur vaouez, ha n'he doa ket gellet dont, a bellgomzas an deiz war-lerc'h evit hon c'helaouiñ e oa chomet o pediñ a-hed devezh ar pardon a-unaniezh ganimp hag he gwaz 'oa deut da vezañ dousoc'h e emzalc'h ganti en un taol. Gwelet 'm eus un den na felle ket dezhañ en em zizober eus e jiletenn ken, en dibenn ar pardaez, evel un dilhad a levenez hag a nerzh, a c'houbeizh hag a wirionez…\nKejet am boa gant ur vaouez da zerc'hent ar pardon Tra ma komzen ganti e c'hoarvezas un dra digomprenus em diabarzh: buan a-walc'h eo deut o tont war-c'horre evel ur balum eus donderio ar mor, va unvanded a vrezhon evel ma n'em eus ket bet biskoazh. Pezh zo dedennus ivez: emaomp ni hon-daou eus broio dishevel eus Breizh, an eil er penn pella diouzh eben hag evel oc'h em vriati en degouezh-ma\nKejet am boa gant ur vaouez da zerc'hent ar pardon. Tra ma komzen ganti, e c'hoarvezas un dra digomprenus em diabarzh: buan a-walc'h eo deut, o tont war-c'horre evel ur balum eus donderioù ar mor, va unvanded a vrezhon, evel ma n'em eus ket bet biskoazh. Pezh zo dedennus ivez: emaomp ni hon-daou eus broioù disheñvel eus Breizh, an eil er penn pellañ diouzh eben, hag evel oc'h em vriatiñ en degouezh-mañ.\nOferenn ar Pardon ha\nPrezegenn an Tad Pêr-Nikolaz :\n« Pardon Santez Anna -... Luc’hskeudennoù »


Pajenn:Troude ha Milin - Ar marvailler brezounek.djvu/116 - Wikimammenn\nPajenn:Troude ha Milin - Ar marvailler brezounek.djvu/116\nd’ezhan, ama ez euz eur c’hoari all ; red eo d’id, paotr, mont da gerc’hat kastell aour merc’h ar roue Fortunatus. — Red eo, roue, e ve kollet ho skiant gan-e-hoc’h ; mont da gerc’hat euz a geid all ama eur c’hastell enn he bez ! Piou en deuz roet d’e-hoc’h da gredi e venn evit ober traou er c’hiz-ze ? — Ne ket a-walc’h komzou, eme ar roue ; mont a rankez, pe a-benn tri dervez hag hirio e varvi ; gra brema ar pez a giri, n’em euz mui netra da lavaret d’id. Iann a oe neuze nec’hetoc’h evit na oa bet biskoaz : — Evit doare, eme-z-han, ne vezo distag e-bed d’al labouriou. — Hag ar paotr da gaout he varc’h adarre, enn eur skuilla daelou hag o lavaret d’ezhan e varvche enn dro-man. — Hag evit petra, eme ar marc’h ? — O veza ma’z eo red d’in mont da gerc’hat kastell aour merc’h ar roue Fortunatus, a zo dindan-han peder chadenn aour ha pevar leon ar re greva a zo er bed.\nAntronoz ar re-man a ieaz ac’hano, hag o veza en em gavet e-kichenn kear ar roue Fortunatus, ar marc’h a lavaraz da Iann klask he reunenn ha gervel roue al loened. Iann a reaz dioc’h lavar ar marc’h, ha setu al loened oc’h en em gaout gant ho roue. — Setu ni ama, Iann, petra zo da ober ? — Eunn tamm labour ha n’eo ket ebad, rak ar\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/116&oldid=144110 »


Buhez ar Sent/1912/Itron-Varia ar C’huzul mat - Wikimammenn\nBuhez ar Sent/1912/Itron-Varia ar C’huzul mat\n◄ Mark Itron-Varia ar C’huzul mat Zita ►\nC’houec’hvet devez warn-ugent a viz Ebrel\nKarante ar gristenien evit ar Werc’hez Vari he deus grêt d’e rei d’ezi kant ha kant lezhano dishenvel hag a zo kemeret, ar re gaeran aneze, d’ober he litaniou. Divezan zo bet laket enne eo an hini a Vamm ar C’huzul mat : Mater boni consilii, a garfen displegan hirie ar vravente hag ar wirione anezan.\nItron-Varia ar C’huzul mat a zo enoret, dreist-oll, en Genazzano, eur gêrig vihan eus an Itali, tost da Rom.\nAr gêr-ze a oa brudet, en amzer goz, evit bezan eul lec’h a zizurz. Goueliou bras a veze grêt enni bep bla en enor da Venus, doueez an hudurnez.\nAr gristenien, dal ma c’helljont kaout an tu, a ziskaras ôter Venus hag a zavas en e lec’h eur chapel gaer en enor d’ar Werc’hez, el lec’h ma pedent anezi dindan al lezhano a Itron-Varia ar C’helou mat.\nWar-dro hanter ar pempzekvet kantved, ar chapel-ze, koz mil bla, a oa prest da gouezan en he foull. Bezan e oa neuze, en Genazzano, eun intanvez vat, Petruccia he hano. Ar vaouez kez-man a oa rannet he c’halon o welet ar reuziou a skoë an Europ. An Durked, enebourien an hano kristen, o devoa kemeret Konstantinopl. Mistri oant en Albani. Petruccia a bede Doue da viret oute da zailhat war an Itali.\nEun nozvez ma oa o pedi, e oe roët d’ezi da anaout e oa tôlen Itron-Varia ar C’huzul mat, en Skutari, en Albani, o vont da vezan douget da Genazzano, hag e c’houlenned outi sevel eur chapel en he enor. An intanvez santel ne chômas ket da hunvreal. Gwerzan reas an tammouigou leve he devoa, ha, gant an arc’hant a deuas d’ezi, e reas sevel eur chapel neve eus ar re gaeran, war dismantrou chapel goz Genazzano.\nEleiz a c’hoarze ganti.\n« Oh ! emezi, gwelet a refet e teuio eun itron vras da chom er chapel neve-ze. » En miz ebrel 1467, al labour a oa peurc’hrêt, ha Petruccia a c’hede ar mirakl a oa prometet d’ezi gant ar Werc’hez.\nTôlen Itron-Varia ar C’huzul mat n’eo ket bras : 45 santimetr a hed war 38 a lec’hed. Gwelet a rêr enni ar Werc’hez, soublet he fenn etrezek ar Mabig Jezuz, a zo gant e zaou zorn o vriata e vamm gant teneredigez.\nEleiz a zo er baradoz, abalamour m’o deus klasket kuzul ; eleiz a zo er baradoz, abalamour m’o deus bet eur c’huzul mat ; eleiz a zo en ifern, abalamour m’o deus grêt o fenn o-unan, pe abalamour m’o deus bet eur c’huzul fall.\nHogen, goude ar Spered-Santel, an Itron-Varia eo an hini barrekan da guzulian ervat ar c’hristen, abalamour m’eo an hini zo bet kuzuliet ar gwellan gant he fried, ar Spered-Santel.\nMari a oe kuzuliet mat, pa lakas en he spered miret he gwerc’hded ; Mari a oe kuzuliet mat pa gomzas d’an êl evel ma reas ; Mari a oe kuzuliet mat pa roas he ger evit bezan Mamm da Zoue ; Mari a oe kuzuliet mat pa zestumas ha pa viras en he c’halon kement komz a goueze eus genou he Mab Jezuz ; Mari a oe kuzuliet mat pa anavezas e oa dleet d’he Mab gouzanv poaniou garo ha kaout eur maro mezus, pa ginnigas anezan da Zoue an Tad, evit dasprenan eneou e vreudeur.\nMari eo an hini a zo bet kuzuliet ar gwellan ; Mari eo ive an hini a oar kuzulian ar gwellan ; Jezuz-Krist en deus roët anezi da Vamm d’imp holl.\nHogen, ar pez a ra, dreist-oll, eur vamm, eo rei kuzul d’he bugale.\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia_ar_C’huzul_mat&oldid=40535 »\nKemmoù diwezhañ degaset d'ar bajenn-mañ d'an 19 Eos 2012, da 22:00.


Trede quevren - Ar pempet Chabistr ha tregont - Wikimammenn\nTrede quevren - Ar pempet Chabistr ha tregont\nYouen-Yan-Lois Derrien, 1779-1792 (?) (p. 329-333)\n◄ Ar pevare Chab. ha tregont. Penaus eo ret caout ur speret just ha ræsonabl Ar pempet Chab. ha tregont. Var an desirou Ar c’huec’hvet Chab. ha tregont. Avisou evit an dut demezet ►\nPEb-unan a oar ervat e rancomp dioual na zesirremp netra a guement a ve droug ha vicius, rac an desir eus an droug hac eus ar viç hon rent droug ha vicius hon-unan : hoguen me lavar deoc’h ouzpen, Philotee, na zesirit quet an traou pere a so dangerus d’an ene evel ma ze an dançou , ar c’hoariou hac an seurt divertissamanchou-se, nac an enoriou nac ar c’hargou, nac ar visionou nac an extasou : rac en hevelep traou-se ez eus cals a zanger, a vanite hac a dromplerez. Na zesirit quet an traou pere a so pell diouzoc’h, da lavaret eo pere ne ellont erruout nemet da ben pell amser, evel a ra cals pere a zeu dre ar voyen-se da squiza ha da zissipa o c’halon inutilamant hac en em laca e danger da goueza en un inquietud hac en ur chagrin bras. Mar en deveus un den yaouanc pe ur plac’h yaouanc un desir bras da gaout un habit nevez pe da veza fortuniet, abarz ma vez deut an amser, petra servich, me ho ped an desir-se dezàn na dezi ? mar desir ur c’hreg beza Religiuses, pebez propos a so da guemense ? mar desiràn prena tra va nessa abarz ma ve prest d’e verza, ha ne golan-me quet va amser en desir-se ? mar desiràn endra oun clàn var va guele mont d’ar Sarmon pe d’an Oferen, pe da velet ar re-all pere a so clàn ive, pe da ober exerciçou all pere ne apparchantont nemet ouz ar re a so yac’h, ha ne d’e quet vean hac inutil an desirou-se, pa na d’ema quet em gallout neuse o effectui hac ober ar pez a zesiràn ? ha cousgoude an desirou inutil-se a zeu da occupi plaç cals a zesirou mad pere a dleffen da gaout, evel ma ve da veza patiant, da veza resinet mat da volontez Doue, da veza mortifiet, da veza oboissant ha douç em souffrançou : quemen-se eo a fell da Zoue a bratiquen neuse : hoguen peurvuia e vez hon desirou evel c’hoantou a graguez vrases, pere a c’hoanta queres fresq d’an divez amser, ha resin fresq d’an nevez amser.\nNe approuvan morsetout, penaus un den, pehini a so angaget ha staguet ouz un dever, ur stad pe ur vocation bennâc, en em amusse da zesirout beva en ur fæçon-all, nemet en hini a so convenabl d’e zever, na da zesirout exerciçou, pere n’en em accommotent quet gant e stad hac e gondition presant : rac an dra-se a zeu da zissipa ha da droubli ar galon ha d’e renta lent ha digouraich en exerciçou necesser. Ma desiràn beva er solitud evel ur Chartrous pe un Ermit, e collan va amser, hac an desir-se a zeu da occupi ar plaç eus an hini a dlean da gaout d’en em acquita ervat eus va c’harg hac eus va dever presant. Non ne falfe quet din so-quen e tesirre un den caout mui a speret na mui a jugeamanr eguet en deveus : rac an desirou-se a so friol hac inutil, hac a zalc’h ar plaç eus an desir a dle peb-unan da gaout da gultiva ha da implija ervat ar speret en deveus roet Doue dezàn ; ne falfe quet din quen nebeut e tesirre den ar moyenou da servicha Doue, pere n’en deveus quet : mæs beza e falfe din en em serviche ervat eus ar re en deveus : hoguen an dra-màn a ententeur eus an desirou pere a zeu da amusi ha da droubli ar galon : rac evit ar souhetou simpl ne noasont quet gant n’o graet quet re alies.\nNa zesirit quet ar c’hroasiou hac ar souffrançou nemet diouz ma ho pezo douguet mat ar re pere hoc’h eus bet dija : rac un abus eo desirout ar verzerinti, hep caout ar gouraich da soufr un injur. An adversour a brocur deomp alies desirou bras da draou pere a so pell diouzomp, ha ne erruint jamæs, evit distrei hor speret diouz an traou presant pe gant re e c’hallemp ober cals a brofit, peguen dister bennâc int. Combati a reomp en imagination a enep ar monstrou hac ar sarpantet a Affrique, pere a so pell diouzomp, hac en em lesomp da veza lazet en effet gant an aëret munut pere en em guef var hon hent, e deffot lacat evez. Na zesirit quet, an dentationou ; rac temerite ve an dra-se : hoguen liquit ho calon d’o gortos gant couraich, ha d’en em zifen outo pa erruint.\nCals a seurtou quic ha bouet, ispicial mar d’e bras ar gantite anezo, a zeu ato da garga ar stomac ha d’e ruina mar d’e sempl. Na garguit quet re ivez eta hoch ene eus a gals a zesirou, na monden, na spirituel ; rac an desirou monden ha temporel a ruine toutafæt hoc’h ene, hac ar re spirituel a zeue d’e ambarassi. Pa vez purget hon ene, oc’h en em santout discarguet diouz ar goal humoriou, e deveus un appetit bras meurbet d’an traou spirituel, hac evel pa ve dare gant an naon en em laca da zesirout mil seurt exerciçou a zevotion, a vortification, a binigen, a humilite, a charite, pe a drugarez, bac a oræson. Ur sin vad eo, Va Philotee, caout an appetlt vad-se ; mæs guelit ha c’hui a allo ervat ive digeri quement a fell deoc’h da zibri. Choasit eta dre avis ho Tad spirituel etouez quement a zesirou mad, ar re pere a illit bremâ da bratica ha da executi ; liquit ar re-se da dalvout ha da brofita ervat, ha goudese Doue a zigaso deoc’h desirou mad all, pere a braticot ivez pa vezo deut o fouent, hac evelse ne gollot quet an amser e desirou inutil. Ne lavaràn quet, e ranquer lesell nep seurt desir mad da goll, mæs lavaret a ràn, e ranquer o frodui diouz tu ha diouc’h urz, hac ar re pere ne aller quet da effectui presantamant, e ranquer o serra en ur c’hoin bennâc eus ar galon, o c’hortos ma tui o amser, hac e tretant effectui ar re a so meur hac e poent vad : quememan a lavaràn non pas hepquen evit an desirou spirituel, mæs evit an desirou temporel memes : anes ne ouffemp jamæs beva e repos, nemet gant inquietud ha gant ampressamant.\nAdtapet diwar « https://br.wikisource.org/w/index.php?title=Trede_quevren_-_Ar_pempet_Chabistr_ha_tregont&oldid=127900 »\nKemmoù diwezhañ degaset d'ar bajenn-mañ d'an 9 Eos 2018, da 14:37.


Pajenn:Ar Prat Rimadellou brezonek, 1911.djvu/63 - Wikimammenn\nPajenn:Ar Prat Rimadellou brezonek, 1911.djvu/63\neun den dibabet gantan da gastiza evel m’eo dleet ar re o deus saotret e di hag e aoteriou.\nAn eskop a c’hellas sayetei e vuez war bouez tec’het. Mont a eure da Zant-Donatien. An ilizig a zouge hanoiou an daou vreur merzerien a yoa chomet en he zav.\nDont a reas an daelou eus daoulagad ar Vretoned kristen, o welet kement a freuz hag a zismantr. N’edont ket war c’hed eus kement a zroug. Mont a rejont dan daoulin e kreiz an atrejou, ha Lan a roaz e cher da Zoue e savje a-nevez kear hag an ilizou evit e drugarekaat eus ar skoazel en doa digaset d’ezan.\nLan hag Odila\nNaoned a blije da Lan a Vreiz abalamour m’edo en eul leac’h a zoare, abalamour ive m’en doa eur porz-mor eas, ha setu perak ne zaleas ket da zeveni al le en devoa great da Zoue war atrejou an iliz-veur.\nE Vretoned a gargas da gloza kear gant mogeriou uhel ha ledan evit ma c’hellje hiviziken derc’hell penn d’an enebourien a deuje da glask he c’hemeret. Lakaat a reas kempenn ar c’hastel hag ez eas da jom ennan ; gervel a eure an Naoniz o doa tec’het, dizrei a rejont kerkent hag e oe mall ganto kinnig o doujans d’ar prins a yoa meulet e Breiz a-bez abalamour d’e daoliou kaër ha d’e vadelez.\nAn eskob a deuas da vervel ; Lan a c’halvas Octra, eskob Kastel-Paol, d’an Naoned, hag a roas d’ezan peadra da adsevel an iliz-veur.\nHogen, endra ma poanie Lan da renevezi kear, d’he renta ker bras, ker brao ha ken pinvidik ha biskoaz, Octra a zrese an aoteriou, konted Breiz a rea eus o zu kement a c’hellent evit rapari ar c’hollou great en o c’harter. Breiz a zave adarre he fenn.\nMes, e keit-se, petra oa deuet Hoëlig hag Odila da veza ?\nWar hano Odila eo e lakea Lan ar grasou kaër en doa bet eus an nenv, ha setu perak ne felle ket d’ezan he divije ti-all ebet nemet e hini e-unan.\nE kastel an Naoned eta eo e kavomp ar barz hag e verc’h eur vintivez a viz maë 942.\nPevar bloaz a zo eo eat ar Vretoned e kear. Odila he deus brema ugent vloaz hag e lakaër eo c’hoaz brasoc’h he gened eget\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/63&oldid=161412 »\nKemmoù diwezhañ degaset d'ar bajenn-mañ d'an 4 Mae 2020, da 09:51.


An National Security Act of 1947 a voe un adaozadur veur weus nerzhioù lu ha spiañ ar Stadoù-Unanet Amerika goude an Eil Brezel-bed. Darn aktaoù al lezenn a voe lakaet da dalvezout adalek an 18 a viz Gwengolo 1947, an devezh goude ma voe lakaet e post James Forrestal evel kentañ sekretour an difenn gant Sened ar vro.\nAn akta a gendeuzas an Departamant ar Brezel (adanvet Department of the Army) ha Departamant ar Morlu en National Military Establishment (NME), renet gant Sekretour an Difenn.\nKrouet e oa ivez Departamant an nijlu hag an United States Air Force. Rannet e oa neuze nerzhioù nij an Army Air Forces diouzh re an nijlu. Gwarezet e voe Korfad ar US Marine Corps evel ur skourr emren met suj da Departamant an Navy.\nOuzhpenn da adaozadur an nerzhioù milourel, an National Security Act of 1947, a grou an United States National Security Council hag ar Central Intelligence Agency (CIA), ar c'hentañ ajañs spiañ stadunanat nann vilourel hag enaouet en ur mare a peoc'h.\nTitl al lezenn[kemmañ | kemmañ ar vammenn]\nAn National Security Act of 1947 a zo stumm berraet titl al lezenn. an titl gwirion a zo:\n"An Act to promote the national security by providing for a Secretary of Defense; for a National Military Establishment; for a Department of the Army, a Department of the Navy, a Department of the Air Force; and for the coordination of the activities of the National Military Establishment with other departments and agencies of the Government concerned with the national security."\nAr Prezidant Truman o sinañ kemmadenn an National Security Act eus 1949 en Oval Office.\nSiell an National Military Establishment (1947–1949), hag a voe adanvet diwezatoc'h Department of Defense.\nAr Prezidant Truman end evoa sinet an National Security Act of 1947 er c'harr-nij VC-54C dezougen prezidantel, ar c'hentaén karr-nij da vezañ implijet evel Air Force One.\nTestenn al lezenn war an United States Senate Select Committee on Intelligence\nAdtapet diwar « https://br.wikipedia.org/w/index.php?title=National_Security_Act_of_1947&oldid=1871394 »


Istor Bro-Saoz - Wikipedia\nBro-Saoz eo an hini vrasañ eus ar broioù a ya d’ober ar Rouantelezh Unanet. En em astenn a ra, tamm-pe-damm, war an douaroù a oa bet aloubet gant an Angled-ha-Saozon, anezho Germaned a erruas er vro er Vvet kantved. Ur vro unvan e teuas an douaroù-se da vezañ en Xvet kantved, Rouantelezh Bro-Saoz. E 1707 e voe liammet ouzh Rouantelezh Bro-Skos, da vont d’ober Rouantelezh Breizh-Veur. Hag e 1800 e voe liammet ar Rouantelezh-se ouzh Iwerzhon d'ober Rouantelezh Unanet Breizh-Veur hag Iwerzhon.\n1 Bro-Saoz a-raok ar Saozon\n2.1 Ar Vikinged\n3 Bro-Saoz er Grennamzer\n4 Tiegezh Tudor\n5 Tiegezh Stuart hag ar Brezel Diabarzh\n6 Goude 1707\nBro-Saoz a-raok ar SaozonAozañ\nStonehenge, savet etre 2500 ha 2000 kent JK\nDiskouezet o deus furchadennoù an henoniourien e oa deuet tud da chom da greisteiz Bro-Saoz kalz abretoc’h eget el lodennoù all eus Enez Vreizh, abalamour ma oa plijusoc’h an hin eno, da vare Oadvezh ar skorn.\nAloubet e vo su Enez Vreizh gant Julius Caesar e -55 ha -54. Skrivañ a reas e-barzh De Bello Gallico e oa kar ar pobloù a oa o chom eno d’ar pobloù keltiek a oa war douar-bras Europa. Gant e skridoù, gant re istorourien roman all ha gant enskrivadurioù war pezhioù moneiz, e ouzomp anvioù lod eus pennoù ar pobladoù-se, ha gouzout a reomp traoù ivez diwar-benn o buhez.\nE-pad meur a gantved e voe renet ar vro gant ar Romaned, e stumm ur broviñs anvet Britannia. Pa gouezhas an Impalaeriezh Roman en he foull, e voe kuitaet Enez Vreizh gant ar Romaned ha lezet e voe ar Gelted en o-unan.\nPennad dre ar munud: s.o. Angled-ha-Saozon\nKuitaet e voe Enez Vreizh gant ar Romaned war-dro 410. Neuze e voe taget aodoù ar reter gant Germaned deuet eus douar-bras Europa.\nBandennadoù tud deuet eus ar broioù annezet gant Juted, Frizoned, Saksoned hag Angled, e norzh Alamagn ha su Danmark bremañ, a grogas da aloubiñ Enez Vreizh war-dro kreiz ar Vvet kantved. En em ziazezañ a rejont war aodoù reter ha kreisteiz an enezenn vras.\nBrezel a reas an Angled-ha-Saozon ouzh ar rouantelezhioù kelt, ouzh ar re a oa e Kembre, Kernev-Veur hag an Hanternoz Kozh (Hen Ogledd, ar broioù e hanternoz Bro-Saoz ha kreisteiz Bro-Skos ma kaozeed predeneg. E-lec’h all avat e ouzer, gant labourioù enklask an henoniourien, e oa an enbroidi c’herman hag ar Gelted o vevañ kichen-ha-kichen. Ar Vrezhoned, Kelted hag a oa bet damromanekaet ha kristenaet, en em veskas gant ar pobladoù german ha tamm-ha-tamm e voe savet rouantelezhioù bihan er vro bet aloubet gant an Angled-ha-Saozon. E-touez ar rouantelezhioù-se e c’haller menegiñ Kent, Northumbria, Mercia ha Wessex.\nBro-Saoz e 878, gant an Danelaw.\nAdalek ar Vvet kantved e krogas lod eus ar Vrezhoned da dreizhañ Mor Breizh, adalek kornôg ha mervent Enez Vreizh, da vont d’ober o annez e kornôg Galia, en Arvorig. Gant ar Vrezhoned-se e voe hec’h anv d’o bro nevez, Breizh, ha degas a rejont ganto o yezh keltiek, ar brezhoneg. Diwar neuze e voe kroget d’ober gant an anv "Breizh Veur" evit Enez Vreizh, ha gant "Breizh Vihan" pe “Breizh” hepmuiken evit Arvorig.\nAdalek 793, pa voe taget manati Lindisfarne, e stagas ar Vikinged da dagañ aodoù reter Bro-Saoz. Goude ur mare ma raent argadennoù war an aodoù a-raok distreiñ da vroioù Lec’hlenn, en em lakaas ar Vikinged d’en em ziazezañ e Bro-Saoz ha d’ober kenwerzh gant ar vroidi. Tamm-ha-tamm e teujont da gontrolliñ, adalek dibenn an IXvet kantved, un dachenn ec’hon a-walc’h hag a veze graet Danelaw anezhi. Unan eus o lec’hioù kreñv e oa York, anvet Jorvik gant ar Vikinged. Eus ar mare-se ez eus chomet roudoù el lec’hanvioù hag er yezh, rak kar e oa an hensaozneg hag an norseg hag aes e voe d’ar gerioù tremen eus an eil yezh d’eben.\nDre ma oa taget an Angled-ha-Saozon gant ar Vikinged e klaskjont unaniñ o rouantelezhioù bihan, dindan atiz rouaned Wessex Alfred Veur, Edouarzh an Henañ hag Æthelstan, war dreuzoù an IXvet kantved. Kristenaet e voe an Angled-ha-Saozon gant misionerien kaset gant ar pab Gregor Iañ pe gant menec’h deuet eus Iwerzhon ha Bro-Skos ha diazezet e manati Lindisfarne e biz Bro-Saoz. Gant ar roue Edouarzh ar C'hofesour e voe lakaet un termen da vat da veli an Daned e reter Bro-Saoz en XIvet kantved.\nBro-Saoz er GrennamzerAozañ\nEmgann Hastings (1066), taolennet war pallenn-moger Bayeux\nTrec’het e voe ar roue Harold Godwinson, breur-kaer Edouarzh ar C’hofesour, en Emgann Hastings e 1066, gant an dug Gwilherm II, eus Normandi, hag a zeuas da vezañ roue Bro-Saoz gant an anv Gwilherm Iañ Bro-Saoz. Aloubidigezh Bro-Saoz gant an Normaned a zegasas kalz a gemm er vro. Gant ar roue Gwilherm e voe roet urzh da skrivañ an Domesday Book, a dalvezas da renabliñ madoù ha douaroù an holl dud er vro, abalamour da lakaat anezho da baeañ telloù.\nGwilherm, ar roue nevez, ouzhpenn lakaat kurunenn Bro-Saoz war e benn, a zalc’has da vezañ dug Normandi, hag en e lez e veze komzet normaneg gantañ ha gant e varc’heien. Kendalc’het e voe d’ober evel-se e-pad meur a gantved e-touez noblañsoù Bro-Saoz ha levezonet don e voe ar saozneg gant ar galleg normanek-se.\nEn XIIvet kantved e voe ur mare a vrezel diabarzh, lesanvet an Anarkiezh, dindan ren ar roue Steven (1135-1154). Mareoù ken distabil all a voe c’hoazh goude, met pinvidik a-walc’h e oa ar vro er Grennamzer : gounezet e veze edeier, desavet e veze chatal evit al laezh hag ar c'hig. Gloan eus hanternoz Bro-Saoz a veze gwerzhet da varc’hadourien eus Flandrez d’ober gwiadoù.\nDindan ren Herri II e voe adtapet un tamm galloud gant ar roue, diwar-goust ar varoned uhel hag an iliz. War e lerc’h e teuas Richarzh Iañ of England|Richard I "Kalon Leon", hag a gemeras perzh en Trede Kroaziadeg, hag en em gannas a-enep ar roue gall Fulup II an Aogust. E vreur yaouank Yann, lesanvet Dizouar, a gollas Normandi hag an douaroù all en doa war an douar-bras. En em sevel a reas ar varoned a-enep dezhañ e 1215 ha rankout a reas sinañ ar Magna Carta, ur skrid hag a lakae harz da c’halloud bras ar roue.\nGoude marv Herri III, mab Yann Dizouar, e pignas Edouarzh Iañ (1272–1307) war an tron. Dindan ren hennezh e voe kreñvaet galloud ar roue hag e c’houarnamant, ha bodet e voe kentañ Parlamant Bro-Saoz. Aloubiñ a reas Kembre ha brezel a reas ouzh Skosiz. Dindan ren Edouarzh Iañ e voe trec’het ha lazhet Llywelyn ap Gruffudd, diwezhañ priñs Kembre dieub. Lakaat a reas sevel kestell e Kembre da ziazezañ e c’halloud war ar vro, ha reiñ a reas al lesanv a “briñs Kembre” d’e vab henañ e 1301. E 1314 e voe trec’het-naet e vab, Edouarzh II en Emgann Bannockburn, e Bro-Skos. Enebourien e-leizh en doa ar roue e-touez an uhelidi ha diskaret e voe gant un irienn savet gant ar rouanez Isabelle de France hag he serc'heg, Lord Roger Mortimer. Fiziet e voe ar gurunenn en e vab yaouank, Edouarzh III. Gant hennezh e voe roet douaroù da galz familhoù nobl hag adsavet e voe galloud ar roue koulz ha hini ar parlamant. Trec’h e voe war Rouantelezh Bro-Skos hag embann a reas e oa hêr da gurunenn Bro-C’hall. Kement-se a roas lañs d’ar brezel a anver ar Brezel Kant Vloaz. Trec’h e voe e meur a emgann, evel hini Crécy pe hini Poitiers, ar pezh a zegasas Feur-emglev Brétigny (1360).\nDindan e ren avat en em ledas ar Vosenn Zu, ur pore kleñved, e kornôg Azia hag en Europa. Erruout a reas ar Vosenn Zu e Bro-Saoz e 1349 ha mervel a reas tost d’un drederenn eus tud ar vro ganti.\nDindan ren Herri IV en em savas Kembreiz, renet gant Owain Glyndŵr, hag a embannas e oa “Priñs Kembre” (Tywysog Cymru) e 1400. Goude Feur-emglev Troyes e teuas Herri VI da vezañ roue Bro-Saoz koulz ha roue Bro-C'hall : kurunennet e voe e Pariz e 1431. Met goude-se e teuas nerzh en-dro d’ar gostezenn c’hall ha tamm-ha-tamm e voe adaloubet an douaroù saoz war an douar-bras gant Charlez VII Bro-C'hall, harpet gant Janed Ark. Echuiñ a reas ar Brezel Kant Vloaz e 1453.\nMet ur roue gwan e oa Herri VI. Ur brezel diabarzh, ur brezel hêrezh, a darzhas etre daou skourr eus an Tiegezh Plantagenêt, Tiegezh Lancaster, a-du gant Herri VI, ha Tiegezh York, a oa diskennidi da Edouarzh III ivez, hag a embanne e tlee ar gurunenn bezañ dezho. Tregont vloaz e padas ar brezel-se, Brezel an Div Rozenn (1455-1485). E 1461 e voe lakaet ar gurunenn war benn Edouarzh York. Adkemeret e voe ar galloud gant Herri VI, met e 1471 adarre e teuas Edouarzh IV war an tron. E vreur Richarzh III a bignas war an tron war e lerc’h.\nNe oa ket echu ar brezel avat hag e 1485 e voe trec’het ha lazhet Richarzh III en Emgann Bosworth, gant Herri Tudor, ur priñs kembreat hag a voe kurunennet dindan an anv Herri VII.\nAr roue Herri VIII\nGant e vab Herri VIII e voe dispartiet Iliz Bro-Saoz diouzh Iliz Roma, abalamour ma ne asante ket ar pab e vefe dispartiet Herri diouzh e wreg, Katelin Aragon. An troc’h etre an div iliz-se a oa diazezet war abegoù politikel da gentañ, muioc’h eget war abegoù relijiel, pa lakae roue Bro-Saoz e penn an iliz e-lec’h ar pab. Meur a vloaz a voe ezhomm evit en em droc’hañ diouzh Iliz Roma, ha sevel un iliz distag hag a embanne e oa unan brotestant. E-keit-se e voe trubuilh er vro, ha meur a hini a gollas o buhez abalamour ma ne blegent ket dirak ar roue.\nDindan ren Herri VIII ivez e voe unanet Kembre ha Bro-Saoz, dre veur a akta lezenniñ a reas da Gembre dont da vezañ ul lodenn eus ar rouantelezh ha d’ar c’hembraeg bezañ skarzhet eus ar vuhez ofisiel. Adalek an unaniezh-se e voe kaset dileuridi eus Kembre da Barlamant Bro-Saoz.\nTri bugel en doa Herri VIII hag o-zri a bignas war an tron war-lerc’h o zad. An hini kentañ e voe Edouarzh VI. Mervel a reas yaouank avat, e 1553. Neuze e tegouezhas ar gurunenn gant e c’hoar Mari Iañ. Katolik e oa Mari, levezonet e oa gant Karl V, an Impalaer Santel hag a oa roue Spagn ivez. Klask a reas lakaat Bro-Saoz da zistreiñ ouzh ar gatoligiezh. Da-heul e voe devet 274 Protestant saoz ha graet e voe merzherien anezho gant ar bobl a grogas da vegan kasoni ouzh ar rouanez. Dimeziñ a reas d’he c'henderv, Fulup II, roue Spagn, ha kasaet e voe muioc’h c’hoazh gant an dud. Mervel a reas Mari, divugel, e miz Du 1558.\nDindan ren he c’hoar Elesbed Iañ e teuas ar vro da vezañ siouloc’h. Kompezet e voe ar rendael etre katoliked hag anglikaned ha diwar neuze e voe kemeret gant Iliz Bro-Saoz ar stumm a zo ganti bremañ, dre vras. Komz a reer eus he ren alies evel un oadvezh aour evit Bro-Saoz : bleuniañ a reas ar sonerezh hag al lennegezh - mare c’hoariva William Shakespeare e voe. Ur mare eo ivez ma voe muioc’h-mui a voraerien saoz o veajiñ pell, ar pezh a lakaas ar Saozon da anavout ar peurrest eus ar bed ha da glask lakaat o c’hrabanoù war douaroù en tu all d’ar mor. Dindan he ren ivez e krogas kenwerzh ar sklaved : gant ar rouanez e voe roet aotre d’ar moraer John Hawkins, adalek 1562, d’ober kenwerzh gant an trevadennoù spagnol en Amerika ha da gas di morianed eus Afrika evit o gwerzhañ evel sklaved.\nAr rouanez Elesbed Iañ.\nPeoc'h a voe e-pad ren Elesbed Iañ, paneve un emsavadeg gant uhelidi gatolik eus hanternoz Bro-Saoz e 1569. Bec'h he doa avat gant Rouantelezh Spagn. Helebini ha paravi a oa etre an div vro evit astenn o galloud, ken en Europa ken en Amerika. Brezel a voe etrezo eus 1585 betek 1604. Klask a reas Spagnoliz aloubiñ Bro-Saoz gant bigi Armada Spagn, e 1588, ha roet e voe lamm dezho gant ar Saozon. Trec'het e voe ar re-se avat en emgannoù all war-lerc'h hag un tamm skoazell a roas Spagn da gatoliked Iwerzhon ivez. Bloaz goude marv Elesbed e voe sinet Feur-emglev Londrez a lakae fin d’ar brezel.\nTiegezh Stuart hag ar Brezel DiabarzhAozañ\nElesbed n’he doa bugel ebet. Pa varvas ez eas kurunenn Bro-Saoz da Jakez VI, roue Bro-Skos, mab d’he c’henitervez Mari Stuart. Roue Bro-Skos ha Bro-Saoz e voe Jakez neuze, gant an anvioù Jakez Iañ e Bro-Saoz ha Jakez VI e Bro-Skos. Evit ar wech kentañ e oa unanet an div vro, daoust ma oant meret evel div vro distag.\nKartenn an douaroù e dalc’h ar Roueelourien (ruz) hag ar Barlamanterien (gwer) e-pad Brezel Diabarzh Bro-Saoz (1642–1645).\nKregiñ a reas Brezel Diabarzh Bro-Saoz e 1642 abalamour, dreist-holl, d’an dizemglev a oa etre mab Jakez Iañ, Charlez Iañ, hag ar Barlamanterien. Faezhet e voe arme ar roue gant an New Model Army (arme ar Parlamant) en Emgann Naseby e miz Mezheven 1645. Paket e voe Charlez Iañ gant ar Barlamanterien, barnet e voe ha kondaonet d’ar marv. Dibennet e voe d’an 30 a viz Genver 1649 e Londrez, dirak Palez Whitehall. Savet e voe ur republik ha dont a reas Oliver Cromwell da vezañ Lord Protector (Diwaller meur) e 1653. Goude e varv e 1658 e voe lakaet e vab, Richard Cromwell, da Ziwaller meur ivez, met dilezel a reas e garg buan a-walc’h. E 1660 e voe adlakaet ur roue e penn ar vro, Charlez II.\nDindan ren Charlez II e kendalc’has an impalaeriezh trevadennel saoz d’en em astenn. Trevadennerien saoz diazezet e Barbados a ya d’en em staliañ e Jamaika hag e Carolina, war aod Norzhamerika. Muioc’h-mui a sklaved a vez prenet ganto da labourat an douar ha kreskiñ a ra ar morianeta er bloavezhioù 1670 ha 1680.\nE 1665 e voe skoet Londrez gant ur poread bosenn hag e 1666 e voe distrujet ul lodenn vras eus kêr gant un tan-gwall bras hag a badas pemp devezh.\nGoude marv Charlez II e 1685 e sav e vreur Jakez war an tron, evel Jakez II e Bro-Saoz ha Jakez VII e Bro-Skos. Hogen katolik e oa ha skarzhet e voe eus ar vro. Goude ar Reveulzi Klodus e voe diroueet Jakez ha kemeret e blas, e 1689, gant gwaz ha kenderv e verc’h, Mari II, ar priñs William, ur Protestant genidik eus an Izelvroioù. E Bro-Skos hag en Iwerzhon avat ne oa ket laouen ar Gatoliked. Feal e chomjont d’ar roue Jakez II ha klask a rejont en em gannañ evitañ. Goude ar Reveulzi Klodus e voe e-leizh a Gatoliked, lesanvet Jakobited dre ma savent a-du gant ar roue Jakez, o tec’hout d’an douar-bras, Iwerzhoniz, Saozon ha Skosiz. Daoust ma voe trec’het William en Emgann ar stêr Bóinn e 1690, e voe meur a emsavadeg "jakobit" all, etre 1688 ha 1746, betek Emgann Culloden, ma voe faezhet da vat Charles Edward Stuart, mab-bihan da Jakez II, e 1746.\nGant Akta Unaniñ 1707 e voe unanet da vat rouantelezh Bro-Skos ha hini Bro-Saoz en ur vro hepken, Rouantelezh Breizh-Veur.\nPennad dre ar munud: s.o. Istor ar Rouantelezh Unanet\nUl lodenn eus ar Rouantelezh Unanet eo Bro-Saoz goude-se, Rouantelezh Breizh-Veur da gentañ, ha Rouantelezh Unanet Breizh-Veur hag Iwerzhon goude 1801. Unanet e voe Iwerzhon ha Breizh-Veur e 1801, dre un Akta Unaniñ all. Londrez, kêr-benn Bro-Saoz, e oa kêr-benn Breizh-Veur ha hini ar Rouantelezh Unanet.\n↑ Sellet da skouer ouzh “Immigrés irlandais au XVIIe siècle en Bretagne”, Éamon Ó Ciosáin & Alain Le Noac’h, Skol-Uhel ar Vro\nBritish History, BBC\nThe Bretons and Normans of England 1066-1154, gant K.S.B. Keats-Rohan\nRoll rouaned Bro-Saoz (871-1603)\nAdtapet diwar « https://br.wikipedia.org/w/index.php?title=Istor_Bro-Saoz&oldid=1978084 »\nKemm diwezhañ d'an 6 Meu 2022 da 11:45


Sarvāṅgāsana - Wikipedia\nSarvāṅgāsana pe stumm ar c'horf a-bezh\nSarvāṅgāsana (Devanāgarī: सर्वाङ्गासन), pe stumm ar c'horf a-bezh, a zo ur stumm yoga eus ar re bouezusañ. Kar-tost eo d'ar stumm Śīrṣāsana harpet ouzh kern ar penn, met ne vac'h ket ar melloù-gouzoug.\nDont a ra an termen eus sarvāṅga a dalv "ar c'horf a-bezh" e sañskriteg .(ger-evit-ger : "an holl izili")\n1 Ar stumm\nGourvezet war ar c'hein gant an divrec'h a-hed ar c'horf e saver goustadik an treid ha al lodenn izelañ eus ar c'horf bras e doare ma vo douget pouez ar c'horf gant ar penn, ar chouk hag an divrec'h. Troet eo ar selloù ouzh ar bizied-treid hag a-eeun emañ ar penn gant linenn greiz ar c'horf.\nEn Haṭha Yoga eo gwell pleustriñ a-gammedoù dre greskiñ padelezh ar stummoù un tammig bemdez. Aliet e vez sevel en e sav goude div vunutenn gourvezet war ar c'hein, evit dasparzh ar gwad.\nGant sādhu-ed ar c'h-kumbhamelā en India, anezho yogied akuit, e vez dalc'het ar stumm e-pad teir eur. Unan yac'h ha boaz ouzh Sarvāṅgāsana a c'hell mont betek un eur pe un eur hanter.\nGounidoù[kemmañ | kemmañ ar vammenn]\nEr Yogatattva Upaniṣad e c'heller lenn :\n« […] Evit a sell ouzh Sarvāṅgāsana\ne plij d'an diskibled akuit\nrak diwall a ra diouzh meur a gleñved\na gorf hag a spered ;\n[…] e tri miz,\ne steuzio kuit roufennoù ha blev gris,\nha mar pleustrer Sarvāṅgāsana\ne-pad teir eur bemdez,\nne varvor ket. […] »\n— Yogatattva Upaniṣad, (122, … ,125)\nUr studiadenn diwar-benn Sarvāṅgāsana war www.centrejaya.com\nVideo eus Sarvāṅgāsana\nAdtapet diwar « https://br.wikipedia.org/w/index.php?title=Sarvāṅgāsana&oldid=1471946 »\nKemmoù diwezhañ degaset d'ar bajenn-mañ d'an 4 Ebr 2013, da 18:43.


José Antonio Labordeta - Wikipedia\nJosé Antonio Labordeta Subías (Zaragoza, 10 a viz Meurzh 1935 - Zaragoza, 19 a viz Gwengolo 2010) a oa ur soner, kaner, skrivagner ha politikour eus Aragon. Anavezet e oa evel kaner dreist-holl, gant an anv "Labordeta".\nGoude diskar diktatouriezh Francisco Franco e voe unan eus ar re a savas Strollad Sokialour Aragon. Sevel a reas ur gelaouenn aragonek anvet Andalán hag a-hed e vuhez e klaskas dihuniñ brogarouriezh Aragoniz. Kannad e voe e Madrid hag e parlamant Aragon en anv ar strollad politikel Chunta Aragonesista (CHA) etre 1999 ha 2008.\nTad e oa d'ar skrivagnerez Ángela Labordeta.\nO kanañ Somos: https://www.youtube.com/watch?v=qgOVPEVGtMo\nAdtapet diwar « https://br.wikipedia.org/w/index.php?title=José_Antonio_Labordeta&oldid=1844526 »\nKemmoù diwezhañ degaset d'ar bajenn-mañ d'an 28 Eos 2019, da 11:43.


Lower Vannetais, western Vannes (Gwened) area\nTranslation: Luaidh O hEacháin\nLocation: Rennes/Resnn/Roazhon (Bro-c’hall/France)\nAr bobelan ’noa gwraet e ezh bar c’harrdi. An daou evn arriv ’oa waet er-maez. Hè ’faote dezhe kavout un dra bennäk da zebo eit o daou evnig, ha hè ’doa hè laosket o-c’holon.\nGoude un herradig, an tad bobelan ’oa daet en-dro d’ar gêr.\n« Petra zo digouezhaet ? Piv ’neus gwraet droug deoc’h, bugale ? c’hwi ’ziskoa bout spontet. »\n« Mes tad, ur pikoei loen zo daet ’barzh-ama’. Hennezh ’ziskoe bout spontus ! Taolet ’neus ur sell àr hon ezh get e zaoulagad bras. Eñ ’neus hon spontet ! »\n« Me ’wela e-walc’h, » a lâre an tad bobelan. « Da ven ema waet ? »\n« Ma, a lâre an evnigoù, waet eo kuit tre-se. »\n« Gortaet-me ! » a lâre an tad bobelan, « me zo é font d’er c’hlazh. Faota ket bout diaes, bugale. Eh an d’en tap. » Ha neuzen an tad ’noa neijet kuit àr-e-lerc’h.\nBar gammdroienn ge’tañ, ’noa kavet ar lion ha ’oa é font get e hent.\nMes ar bobelan ’noa ket aouen anezhoñ. Diskenn àr gein ar lion, ha komañs en gourdouz. « Perak oc’h daet da ma si da spontiñ ma bugale ? » ’lâre-eñ.\nAr lion ’rae foutr, ha derc’hel da vont àr-raok.\nNeuzen an evnig kalonek ’noa kaset c’hoazh muihoc’h a drouz d’an arall. « ’Peus ket afer da vout ’barzh-ama’ », a lâran deoc’h. « Ha ma tehec’h en-dro », a lâre-eñ, « c’hwi ’glevehe ho pegemet! N’on ket koutant d’ober an traoù-sen », a lâre-eñ en ur zevel e bat, « mes me ’dorrey ho kein get ma fat ken fonnabl èl un tenn! »\nHa mont en-dro d’e ezh.\n« Chetu, bugale », a lâre-eñ, « lâret ’meus e begemet dezhoñ. ’Vo ket gwelet ken rhaok pell. »


Eil Emgann Seoul - Wikipedia\nEil Emgann Seoul\nTamm eus Brezel Korea\nSoudarded an ABU en ur stourm kêrel e straedoù Seoul, Korea\n22 a viz Gwengolo 1950 - 28 a viz Gwengolo 1950\ntrec'h an ABU\nABU Chosŏn inmin'gun\n[[Oliver P. Smith]\n40 000 soudard 7000\nniver dianav a tankoù ha kirri-nij\nSUA: 313 marvet\n1433 gloazet Daehanminguk Yuk-gun: 50 lazhet\n200 gloazet milieroù a soudarded lazhet, gloazet ha prizoniet\nEil Emgann Seoul a oa bet un emgann taer etre nerzhioù Aozadur ar Broadoù Unanet ha re Norzh Korea a-benn adpakañ Seoul e fin miz Gwengolo. 40 000 soudard a oa gant Su Korea hag an ABU evit talañ ouzh ur 7000 bennak a Norzhkoreaned. Kollet e oa bet gant SUA 313 den marvet ha 1433 den gloazet. Gant Sukorea e oa bet 50 den marvet ha 200 den gloazet. Norzhkorea he doa kollet milieroù a soudarded lazhet, gloazet ha prizoniet.\nStourm taer e straedoù Seoul. A-zehoù korfoù marv soudarded norzhkorean. Er foñs e vez gwelet tankoù stadunanat M-4 "Sherman"\nGoude an emgann, polis Sukorea a oa kroget da lazhañ trevourien hag o familhoù dre ma vijent komunourien pe harperien Norzhkorea. Graet e vez Lazhadeg kav Goyang Geumjeong ha Lazhadeg Namyangju eus an torfedoù brezel-se.\nBattle of the barricades, Us Marines in the capture of Seoul, koronal Joseph H.Alexander, embannadurioù MIL (USMC)\nRecapturing Seoul war Korean War Legacy Foundation\nAdtapet diwar « https://br.wikipedia.org/w/index.php?title=Eil_Emgann_Seoul&oldid=1866167 »\nEmgannoù Brezel Korea\nKemmoù diwezhañ degaset d'ar bajenn-mañ d'an 20 C'hwe 2020, da 17:24.


Inizi angl-ha-norman - Wikipedia\n(Adkaset eus Inizi Angl-ha-Norman)\nKartenn an Inizi Angl-ha-Norman.\nAn inizi gwelet eus an oabl.\nPaseporzh a ziskouez anvadurioù ofisiel an inizi (e saozneg hag e galleg)\nAn Inizi Angl-ha-Norman (Îles Anglo-Normandes e galleg Frañs) pe Inizi Mor Breizh (Channel Islands e saozneg, da lâret eo "Inizi Mor Breizh", hag Îles d'la Manche e normaneg, hag Îles de la Manche e galleg an inizi-se) a zo inizi etre Breizh ha Bro-Saoz, perc'hennet gant kurunenn Bro-Saoz met n'emaint ket lodek er Rouantelezh-Unanet nag en Unaniezh Europa. E kornôg Mor Breizh emaint, en hanternoz da Vro-Zol.\nLod eus Normandi istorel eo an enezeg-se, met betek ar bloaz 933 e oant da Vreizh.\n1 Inizi tudet\n2 Istor an Enezeg\n3 Ar statud politikel\n4 An armerzh\n5 Ar sevenadur\nInizi tudet[kemmañ | kemmañ ar vammenn]\nPeder enezenn zo dreist-holl :\nJerzenez (a ya d'ober ur veliezh)\nGwernenez (a ya d'ober ur veliezh all, gant ar peurrest eus an inizi)\nEnezennoù all zo ivez, bihanoc'h avat, ha darn ez eus tud o chom enne ivez; holl ez int lodek e beliezh Gwernenez.\nInizi Kalzenez hag a zo lod eus an Inizi Angl-ha-Norman dre an douaroniezh met dindan melestradurezh c'hall (lod eus ar Manche).\nEnezennoù bihanoc'h zo c'hoazh ivez, met den ebet enne.\nIstor an Enezeg[kemmañ | kemmañ ar vammenn]\nUr bod e oa evit kalz a dud eus an douar-bras e-pad kantvedoù.\nAdalek 1066 (emgann Hastings) e aet titl Dugelezh Normandi d'ar Rouantelezh Saoz. Ar C’hallaoued a glaske aloubiñ an enez, met n’int deuet a-benn morse.\nUn nijerez alaman Junkers Ju 88 en inizi e 1940.\nSoudarded alaman e Saint Hélyi e Jerzenez.\nAn dachennad vreizhveurek nemeti dalc’het gant an Alamaned e oa bet e-pad an Eil Brezel Bed.\nAr statud politikel[kemmañ | kemmañ ar vammenn]\nStaget int ouzh ar Gurunenn saoz, met n’int ket lod eus ar Rouantelezh Unanet nag eus Unvaniezh Europa. Dre vras e vezont renet dindan pennaennoù ar gladdalc'helezh evel ma vezed kustum d'ober e derou ar Grennamzer. Teir stad emren int, div gant ur gouarnamant hag ur parlamant (an "États") : Beliezh Gwernenez kevredet gant Aldernez ha Beliezh Jerzenez ivez p'eo Sark un aotrouniezh hep dael gant galloud lezenniñ. E Sark koulz hag en Aldernez e aparchant kazi an holl zouaroù d'an aotrounez. An Emzifenn Broadel hag an Diplomaterezh zo barregezhioù ar Rouantelezh-Unanet.\nAn div enezenn vras, Gwernenez ha Jerzenez a zo rannet e parrezioù.\nAr c’housezadelezh eo ar reolenn, da lâret eo al lezennoù breizhveuriat na c’hellont bezañ lakaet nemet ma vezont c’hoantaet gant ar gouarnamant.\nAn armerzh[kemmañ | kemmañ ar vammenn]\nAn armerzh zo diazezet war an douristerezh, al labour-douar hag an obererezhioù arc’hant. Kalz a diez-bank hag a ensavadurioù arc'hantañ a zo bet digoret eno p'eo izel an tailhoù.\nE 1991 eo bet aotreet Gwernenez ha Jerzenez kaout ur voneiz dezho, ingal o zalvoudegezh gant hini al lur saoz : lur Gwernenez ha lur Jerzenez, met ne c'heller ket implij anezhi nag en inizi all nag e Breizh-Veur. Degemeret e vez al lur saoz hag an euro gant ar genwerzhidi.\nKlask zo war timbroù Jerzenez ha Gwernenez.\nTornaodoù Plémont war aod Norzh Jerzenez\nAr sevenadur[kemmañ | kemmañ ar vammenn]\nAl lennegezh angl-ha-normand a ya eus 1066 da 1204. Skrivet eo er yezh angl-ha-normandek, ur yezh komzet e lez Bro-Saoz ha gant ar vegenn e-pad ar Grennamzer.\nNormand eo an dud dre ar sevenadur, an istor hag an douaroniezh, met muioc'h muiañ a Vreizhveuridi a zo deuet evit ober o annez ken eo bet saoznekaet darn vuiañ an inizi. Ar yezh normanek (da lavaret eo he ranyezhoù ar jerzenezeg, ar gwernenezeg hag ar sarkeg) n’int ket komzet kalz ken. Evit an aldernezeg a varvas en XXvet kantved. Ar galleg hag evel-just ar saozneg a vez komzet gant an dud.\n↑ Geriadur brezhoneg An Here p. 1432\nAdtapet diwar « https://br.wikipedia.org/w/index.php?title=Inizi_angl-ha-norman&oldid=1826944 »\nKemmoù diwezhañ degaset d'ar bajenn-mañ d'an 25 Gen 2019, da 14:25.


KDSK, Centre de Ressources Culturelles CeltiquesDocuments : An Dengasaour : Pe An Amourouz Gwallimoret.\nAn Dengasaour : Pe An Amourouz Gwallimoret....\nAn Dengasaour : Pe An Amourouz Gwallimoret.\nOberour(ien) : MOLIERE ; RICHARD Serj (Troet gant) ; VERNET Horace (Golo gant)\nISBN/ISSN : 978-2-86863-168-8\nKot : LBR.2(MOL) - Doc n° : 14274\n2013 - 142 bajenn\nDoare : C'hoariva\nTitl orin : Le Misanthrope ou l'Atrabilaire Amoureux (c'hoariet evit ar wech kentañ e 1666)\nE-barzh/Staget : Trugarekadenn(où) ; Meneger an oberennoù ; Geriaoueg\nGanet eo Jean-Baptiste Poquelin, Molière eus e anv pluenn, e Pariz d'ar 15 a viz Genver 1622. Aet eo d'an anaon d'ar 17 a viz C'hwevrer 1673 pa oa o c'hoari Le Malade imaginaire, dres e fin ar pezh. Dramaour eo bet, skrivet gantañ komediennoù. E penn ur strollad c'hoariva eo bet, gwall vrudet e deroù ren ar roue Loeiz ar XIVvet. Gant le Misanthrope e ro un daolenn c'hwek eus ar pilpouzerezh a rene e-touez an noblañsoù eus al lez hag ar vourc'hizien.\nKasoni a vag Alceste a-enep an holl dud. Kavout a ra abeg e sioù kement hini en-dro dezhañ, ha prim e tispak e soñj diwar-benn o laoskoni. Karantez a vag evit Célimène koulskoude, anezhi ur fringadell teod fall, prim da zroukkomz diwar-benn pep hini a-drek o c'hein. Hag hon den leun a vertuz hag a enor da ren emgannoù kollet en a-raok, betek ma ranko tec'hel kuit...\nGant ar pezh-c'hoari mañ e tiskouez Molière an tuioù fall a rene e lez ar roue, ur bedig ma na veze roet ton nemet d'an digoroù kaer, d'an ardoù... ur vuhez ha ne oa ken 'met ur c'hoari koulz lavaret. (Hervez an diverradenn war gein al levr).\nDeskriverioù : Pariz / 17vet kantved / Roueelezh / Noblañs / Darempred kevredigezhel / Darempred-familh / Emgann / Galloud\nURL : http://www.brezhoneg.org/br/livres/dengasaour - http://www.brezhoneg.org/fr/livres/dengasaour\n1 002219 [disponible] YRéserver\n2 002220 [disponible] YRéserver


Journal de Renaud Camus, vendredi 6 novembre 2020\ncréée le samedi 7 novembre 2020, 19 h 28\nmodifiée le samedi 7 novembre 2020, 19 h 31Plieux, vendredi 6 novembre 2020, minuit. Pierre et moi avons vu, et pour ma part revu après quarante ans, ce soir, The French ~~~~~~~~~~~’~~ Woman, La ~~~~~~ ~~~ ~~~~~~~~~~~ français, ~~~ ~~~~~~ ~~~~~~ ~~~~ ~~~ ~~~~~~~~~ ~~~ Pinter, d’après le ~~~~~~ ~~~ ~~~~~ ~~~~~~~, ~~~~~ ~~~~~~ ~~~~~~~, ~~~~~~~~~~~, ~~~ ~~~~~~~ ~~~~~~. ~~~ ~~~~~ ~~ ~~~~~~~~, ~~~ ~~~ ~~~~ ~~~~~~ ~~~~~~ ~~~~ ~~~ ~~~~~~~~~ ~~~~ ~~~~ ~~~~~~~~~~~~ ~~~~~~ les noms de ~~~~~~~ ~~~ ~~~ ~~~~~~~. ~~~~~~~~~~~~~~ ~~~~~~, ~~’~~~~~~ ~~ ~~~~~. ~~~~~~~~~~ ~~~ ~~~~~ ~~~~~~~~~ ~~~ ~~~~~ ~~~ ~~~~~~~ ~~~, ~~~ ~~~~~~~-~~~, ~~ ~~~ ~~~~, ~~~ ~~~~~ ~~~~~~~~~. ~~’~~~~ à peu près ~~~~ ~~~~~ ~~~ ~~~ ~~~~~~~~~~~ ~~~ ~~~ ~~~~~~~, ~~~ ~~~~~~~~ ~~~ paysage.\nLa ~~~~~~~~ ~~~ ~~~~~~ ~~~ ~~~ ~~~~~~~~~~ ~~~~ ~~~ ~~~~~ ~~’~~~~~~~~~~~ ~~~ ~~~ ~~~~~~~~~~~ ~~~ ~~~~ publicités d’agences de ~~~~~~~ ~~~~~~ ~~~~~~ ~~~~~~~~~ ~~~~ ~~~~~~~~~ ~~~ ~~~~~~~~~, ~~’~~~~~~~, ~~~ ~~~~~~~~, ~~’~~~~~~~~ ~~~~~~, ~~’~~~~~ ~~~~~~~~~, ~~~’~~~~~~ ~~~~~~~~~~ ~~~~~~~~~ ~~~ ~~~~ ~~ ~~~~ ~~~~~~~~~~~ ~~~~~~~ ~~~ ~~~~ ~~~ cailloux, pour la ~~~~~~~~. ~~~~ ~~~~~ ~~~~ ~~~~~~~~~~ ~~~~~~~~~~~ ~~~~~~~ ~~~~ ~~~~~~~~~ ~~’~~~~~~~~~~~, ~~~ ~~~~~~~~~, ~~~ ~~~~~~, ~~~ ~~~~~~, ~~~ ~~~~~~~~~, ~~~ ~~~~~~~~~ ? ~~~~~ ~~~ ~~~~~~~~~~ ~~~ ~~~~~~~ ~~~ ~~~~ nouveau riche et ~~~~~~~~, ~~~ ~~~~~~~ ~~~ ~~~~~~~, ~~~ ~~~~~~, ~~~ ~~~~~~~~~ — ~~~ ~~~~~~~~~-~~~~~~~~, peut-être ?\nLes ~~~~~~~~~~ ~~~~~~~ ~~~ ~~~~~ ~~~~~ ~~~~~~~ ~~ ~~~ ~~~~~~~~~~~~~ ~~~~~~~ ~~~ ~~~~~~~, ~~~~~~~~~~, ~~~~ le lac de ~~~~~~~~~, ~~~ ~~~~~~~~. ~~ ~~’~~~~~~ ~~~~~ ~~~ ~~~ ~~~~~~~, ~~~ ~~~~~-~~~~, ~~~~~ ~~~~~~~ ~~~~~~~ ~~~~~~~~~~~~~~~ ~~~~~ ~~~ ~~~~ ~~~~~~ ~~~ ~~~~~~~~ ~~~~, ~~~~~ ~~~ ~~~~~~~ ~~~~~~~, ~~~~ l’Ullswater. Il était ~~~~~~~~~~~~~~ ~~~~~ ~~~~~ ~~~~~ ~~~~~ ~~~~~, ~~~~~ ~~~~~ ~~~~~~~~ ~~’~~ ~~~~~~~~ ~~~ ~~~~~ ~~ ~~~~~~~, ~~~~~~~~ ~~~~~~, ~~~ ~~~~~~ ~~~~~~~~~. ~~’~~~~~~ ~~~ ~~ ~~ ~~~~~~ ~~~~ ; et Dieu sait ~~~~ ~~~ ~~~~~ ~~~ ~~~~~~ ~~~~~~ ~~~~~~ ~~~ ~~~~~~~ ~~~ ~~~~~ ~~~~~~~~ ~~~~~~~~. ~~~~~ ~~~~~~ ~~~~~ ~~~~~ ~~~ ~~~ ~~~~~~~~~~~~ ~~~ ~~~ ~~~~~~~~~~~ ~~~~~ ~~~ ~~~~~, ~~~ moins pour moi, ~~~ ~~~~~~ ~~~~~~~~ ~~~~~~~~ ~~~~~ ~~~~ ~~~~~~ ~~~~ ~~~~~ ~~~~~~~~~~~ ~~~~~~. ~~~ ~~’~~~~~~~~~~, ~~~ ~~~~~~— ~~~~-~~~~~ ~~~~~ ~~~~~~~~~~~ —, ~~~~ ~~~~ ~~~~~~~~ ~~’~~~~~~ ; ~~~~ ~~~~~~~~~~~~~~ ~~~~ ~~’~~~~ bien, pour lui ~~~ ~~~~~ ~~~~, closing ~~~~~~ ~~~ ~~~~ ~~~~~~~~ ~~~ ~~~~ West.\nvoir l’entrée du vendredi 6 novembre 2020 et ses 2 images dans Le Jour ni l’Heure


Stumm eus an 19 Meu 2011 da 09:47\n293 okted lamet , 10 vloaz zo\nRobot kemmet: an:Mikhail Bakunin; Kemm dister\nStumm eus an 19 Gen 2011 da 09:12 (kemmañ)\nD (Robot ouzhpennet: be:Міхаіл Аляксандравіч Бакунін)\nStumm eus an 19 Meu 2011 da 09:47 (kemmañ) (dizober)\nD (Robot kemmet: an:Mikhail Bakunin; Kemm dister)\n[[ImageRestr:Mikhail Bakunin.jpg|thumb|right|Mic'hail Bakounin]]\nUn den politikel rusian eo '''Mic’hail Bakounin''' , e [[ruseg]]: Михаил Александрович Бакунин (1814-1876). Unan eus ar brederourien bennañ an tuad politikel a reer an [[diveliouriezh dispac'hel]] (pe an anarkouriezh dispac'hel) eus anezhañ.\nKaset eo neuze gant e dad da skol an [[artilherezh]] da [[Sankt-Petersburg]]. Laouen eo da gentañ Mic’hail o tañva ur vuhez nevez, met buan e kav pounner [[aergelc’h]] ar [[kazarn|c’hazarn]] ha ne soñj nemet en un dra : tec’hout kuit. Un nebeut bloavezhioù war-lerc’h en gra evit gwir. Fuloret eo an tad pa oar ez eo tec’het e vab kuit.\nDivizout a ra Mic’hail studiañ e Skol-Veur Moskva, eno e kej gant [[Herzen]] hag Ogarev (prederourien poblelour ha sokialour) Sankt-Petersburg. Bakounin n’eo ket reoliek-tre en e labour, met dedennet eo kenañ gant ar [[prederouriezh|brederouriezh]] alaman. E [] ez a Bakounin da v-[[Berlin]], gant skoazell Herzen, evit studiañ prederouriezh [[Hegel]]. Mont a ra da gentelioù Werder, kelenner war preder Hegel. Evel [[Karl Marx]] hag [[Friedrich Engels]] e gaso ar brederouriezh-se war an dachenn sokial ha diwhezatoc’h war hini [[an dispac’h]]. Kregiñ a ra Bakounin da zaremprediñ gant ar bodadoù demokratel, polis kuzh an [[Tsar]] a vez neuze war e seulioù. Diviz a ra Bakounin mont e [[Suis]] da bellaat ouzh ar [[spierezh|spierien]]. Da c’houde, e 1844, ez a da [[Pariz|Bariz]] e lec’h ma gej gant Marx hag Engels, daremprediñ a ra an alamanted hag ar boloniz harluet, ha dreist-holl e ra anaoudegezh gant [[Pierre Proudhon]]. Levezonet tre eo Bakounin gant preder Proudhon. Er vloavezhioù da heul e dremen Bakounin e amzer da gaozeal ha da dabutal er bodadoù ha kelc’hioù demokratel e Pariz. Goulennet e vez digantañ gant ar Boloniz Yaouank prezegenniñ e koun an dispac’h polonad. Koust a raio dezhañ kêr ar brezegenn-se pa goulenn groñs kannati Rusia ma vo skarzhet eus Bro-C’hall ken e ya neuze da repuiñ e [[Belgia]].\nWar ar stoc’h\nE [] e vez stenn an traoù dre [[Europa]] a-bezh, an dispac’h a grog un tamm e pep lec’h, e miz [[C’hwevrer]] e grog an dispac’h e Pariz, Bakounin a zistro enno. Dibuniñ er [[straed]]où, sevel stoc’hoù, tennañ war ar [[soudard]]ed, entanet eo Bakounin gant an aergelc’h-se. Skrivañ ra Bakounin er gazetenn "la Réforme", ennañ e tiskler: « faezhet e vo an dispac’h, ma n’a ket ar rouaned diwar wel dre Europa a-bezh ». Hervezañ eo ret d’an holl broadoù en em zizober diouzh o mac’homerien. Da c’houde ez a Bakounin da [[Polonia|Vro-Bolonia]] e-lec’h m’emañ ar bobl o n’em sevel. Flastret eo an [[emsavadeg]] enno. Mont a ra neuze e [[Praha]] evit kemer perzh er bodad panslav e miz Even. Freuz ha reuz a zo e kêr e-keit ar bodad-se. Mont a ra neuze Bakounin e [[Dresden]] e [], emsavet eo ar ger, kas a ra an emsavadeg war raok , met trec’het eo an emsavidi.\nStlapet eo Bakounin en toull e lec’h ma chom betek e [[prosez]] e []. Kondaonet eo d’ar marv met cheñchet eo ar [[kastiz|c’hastiz]] : labourioù peurbad az aio gantañ a-benn ar fin. [[Aostria]] ha [[Rusia]] a c’houlenn kaout anezhañ, gouarnamant Saks a ro anezhañ d’an Aostrianed ha kaset eo da Rusia e miz Mae []. Distro eo Bakounin da [[Rusia]], daoust ma n’en doa ket c’hoant mont eno ken. Toullbac’het eo e [[kreñvlec’h Pêr-ha-Paol]]. Enno e skriv ul [[lizher]] d’an Tsar evit bezañ dieubet. Kaset e vez da [[Siberia]] e []. E [] e tec’h kuit, tremen a ra dre [[Japan]], [[Los Angeles]] ha [[New York]] hag en em gavout ra e [[Londrez]] e fin ar bloavezh.\nUr wech distro e skriv Bakounin d’e gamaladed dispac’hourien []. E [] ez eus un emsavadeg nevez e Polonia, mont a ra Bakounin enno ha klask a ra kas youlidi betek enno, goude beajoù arvarus da [[Sweden]] e diviz paouez gant dieubadeg ar bobloù slav. En em staliañ a ra e [[Suis]] adare ha kemer perzh e ra en un emsavadeg e [[Italia]] e []. E 1865 e grou ar Breuriezh etrevroadel, [[kevredigezh kuzh]] evit difenn al labourerien.\nEvit Bakounin n’eus ket tu e kaout a Doue, ne glot ket gant frankiz Mab-den.\n« Mard eus eus Doue, an den a zo ur [[sklav]], hogen an den a c’hell hag a dle bezañ dieub, neuze n’eus ket eus Doue.»\nEvitañ ar stad a zo “un aozadur istorel, tremeniad ur stumm diouzh ar gevredigezh”.\nKejan a ra Bakounin gant Marx e [[Londrez]] ha gant Proudhon e Pariz. Desachet eo gant mennozhioù Proudhon. Dont a ra da vezan un diveliour. Skrivañ ur ra ur [[katekiz|c’hatekiz]] dispac’hel hag a zo un doare programm evit ar Breuriezh etrevroadel en destenn-se e tiskler splann Bakounin e vennozhioù diveliour a-enep d’an holl sujidigezhioù, arme, Stad, [[Iliz]], [[relijion]], [[justis]], [[polis]]...\nE [] ez a Bakounin da emvod-meur al « Ligue de la paix et de la liberté » e [[Geneva]]. Eno e gej gant [[James Guillaume]] hag a teuio da vezañ e diskib. Krouet vez Kenemglev etrevroadel an demokratelezh sokialour gant Bakounin, an aozadur-se a vo lodenn foran ar Breuriezh etrevroadel. Palioù ar c’henemglev-se a zo : kevatalder ekonomikel ha sokial, diskar ar renkadoù... [[Ger-stur]] Bakounin a zo : [[Sokialouriezh]], [[Kevredelezh]], [[Eneprelijionelezh]].\nE [] en emezeliñ ra Bakounin en AEL ([[Aozadur Etrevroadel al Labourerien]]) ha da c’houde ar c’henemglev a gendeuz gant an AEL.\nE-barzh an AEL ez eus jeu buan etre [[Marx]] ha Bakounin. N’eo ket un emgannig personel etre daou den, met ur gudenn a deoriennoù an hini eo, Marx a zo beliour, c’hoant en eus unaniñ hag urzhiañ ar [[proletaer|broletaerien]] ha rein ar galloud dezho dindan stumm un [[diktatouriezh]]. E emvod-meur Basel (1869) e teu war-wel gwelloc’h c’hoaz an [[diforc’h]]où ideologel etre Marx ha Bakounin. Daou du a vez neuze en AEL hag en em chikanañ a reont en un doare mezhus : [[kunujenn]]où, lizhiri kuzh…\nP'eo bet barnet fall ar gomunarded gant ar republikan [[Italia|italian]] [[Guiseppe Mazzini]] e respont Bakounin gant pennadoù er c'hazetennoù. Berzh a ra mennozhioù Bakounin ken e c'hounez an [[tabut]]ha muioc’h- muiañ a labourerien italian a ya da emezeliñ en AEL. [[Levezon]] an diveliourien a gresk ivez en AEL, [[Marx]] a glask herzel outo a vont war raok, a-benn ar fin e vo echu baleadenn Bakounin a-gevret gant an AEL en [[emvod-meur]] [[Den Haag]] [] pa vezont skarzhet diouzh an AEL ha kaset eo sez an aozadur da [[New-York]] (daou vloaz goude ez aio diwar wel da vat).\nE [] en em gav kozh Bakounin ha kuitaat a ra ar c’hevredelezh jurasian. E [] e glask seveniñ un emsavadeg e Bolonia, met diskoachet eo an taol gant ar polis ha ne vo ket tu da Vakounin mervel evel m’en doa c’hoant : en e sav war ur bardell.\nBevañ a ra bloavezhioù diwezhañ e vuhez etre Suis hag Italia, troc’het diouzh ar vuhez politikel.\nMervel a ra Bakounin e [[Bern (kêr)]] d’[[1 Gouere|ar c’hentañ a viz Gouere]] [].\nGant e stourm politikel hag e labouriou teorikel ez eo Mikhaïl Bakounin unan eus tudennoù pennañ an diveliouriezh etrevroadel.\n* Dieu et l’État (1871),\n* la Commune de Paris et la notion de l’État (1871),\n* l’État et l’Anarchie (1873) ...\n[[rummadRummad:Prederourien an XIXvet kantved]]\nAdtapet diwar « https://br.wikipedia.org/wiki/Dibar:MobileDiff/931157 »